c: text/html

text:
Ukwezi kwa Nzeri : Umuryango ni igicumbi cy’ubuvandimwe
Icyumweru cya mbere : kuva ku itariki ya 5 kugera ku ya 11 Nzeri 2021
Ingingo izirikanwaho: Icyo Imana yaremeye umuryango
–Isomo ngenderwaho : Intg 1, 27
«Nuko Imana irema Muntu mu ishusho ryayo, imurema mu ishusho ry’Imana ; ibarema ari umugabo n’umugore».
–Icyo tuzirikana: Iyo umuntu asomye yitonze uko Bibiliya idutekerereza iremwa rya muntu, asanga Imana itararemye umuntu gusa, ahubwo yaremye umuryango. Ntiyaremye umuntu ngo abe nyakamwe, yabaremye ari umugabo n’umugore. Imana yabaremeye kugira ngo buzuzanye kuko, umwe ku giti cye atihagije. Byongeye, ntabwo ari Adamu wenyine cyangwa Eva wenyine waremwe mu ishusho ry’Imana, ahubwo ni bombi. Mu yandi magambo, Imana yaremye umuryango mu ishusho ryayo.
–Umugambi : Kuba Imana yararemye umuryango mu ishusho ryayo birantangaza. Bintera kugirira buri muryango wose icyubahiro kuko ari ikirango kigaragara cy’Imana. Inshingano Imana yahaye umuryango na zo zirakomeye. Imana yawuhaye inshingano zo kororoka, gukwira ku isi, no kuyitegeka (Intg 1, 28). Ni inshingano zigaragaza icyizere gikomeye Imana yagiriye umuryango. Niyemeje kubaha umuryango mvukamo no kubera abo tuvukana impamvu y’amizero y’ubuzima. Nzirinda icyashavuza ababyeyi, nitaze icyakomeretsa abavandimwe. Ku rugero nzabishoboramo kandi, nzihatira kuba gahuzamiryango. Nzaba umukristu w’umwunzi n’umwunganizi kugira ngo amakimbirane asenya imiryango atsiratsizwe. Imana izabimfashemo.
Icyumweru cya kabiri : kuva ku itariki ya 12 kugera ku ya 18 Nzeri 2021
Ingingo izirikanwaho: Ubumwe mu muryango
–Isomo ngenderwaho : Intg 3, 7-8
« Nuko amaso yabo bombi arahumuka, bamenya ko bambaye ubusa. Nuko badodekanya amababi y’umutini, maze barayacocera. Ngo bumve Uhoraho Imana wagendaga mu busitani mu mafu y’igicamunsi, umugabo n’umugore we bihisha Uhoraho Imana mu biti by`ubusitani ».
–Icyo tuzirikana : Ibyago bya mbere umuryango wahuye na byo, ni ugusuzugura itegeko ry’Imana. Byawuteye gusohoka mu mushyikirano bari bafitanye na Yo, maze bayumva bakagira ubwoba bakayihisha. Kugwa muri icyo cyaha na byo biragaragara ko babitewe no kudashyira hamwe. Kandi koko, umuntu yibaza aho Adamu yari ari igihe inzoka yihereranaga Eva bakagirana ikiganiro. Wenda iyo aba ahari bakayiteranira, nk’uko bivugwa ngo “ababiri bishe umwe”, ikigeragezo bari kugitsinda. Babuze kunga ubumwe hagati yabo, bituma bagwa mu gishuko cyo gusuzugura Imana, maze n’ubumwe bari bafitanye na Yo burasenyuka.
–Umugambi : Ndabyumva neza ko ibanga ry’umuryango ari ubumwe: ubumwe hagati y’abawugize, n’ubumwe hagati yabo n’Imana. Akenshi ibyangiza ubwo bumwe, si ibintu bikomeye bidasanzwe, ahubwo ni utuntu wenda duto duto, tugenda twiyegeranya, maze umugabo n’umugore bagatandukana, uburere bw`abana bukahazaharira cyane. Utwo tuntu ni nko kutizeranana, kutabwizanya ukuri, kudasangira byose, kutoroherana, kumva amabwire n’ibindi. Muri iki cyumweru nihaye umukoro wo gusubiza amaso inyuma ngashakisha ibintu byose, ibinini n’ibito byagiye bituma ubumwe bw’umuryango nkomokamo busenyuka. Sinzagarukira aho, nzareba niba hari n’ibituma imiryango yacu cyangwa iyo duturanye itumvikana. Hejuru ya byose ariko ngiye guharanira gufasha abo tubana kwiragiza Imana cyane mu muryango, kuko ubumwe bwawo bushingiye ku bumwe umuryango ufitanye n’Imana.
Icyumweru cya gatatu : kuva ku wa 19 kugeza ku wa 25 Nzeri 2021
Ingingo izirikanwaho : Yezu yavuguruye umuryango
–Isomo ngenderwaho : Gal 4, 4.
« Igihe cyagenwe kigeze, Imana yohereje Umwana wayo, avuka ku mugore, kandi avuka agengwa n’amategeko ».
–Icyo tuzirikana : Nyuma y’icyaha cy’inkomoko umuryango wa mbere waguyemo, mu mateka maremare y’umuryango w’Imana, ntabwo imiryango yakurikiyeho byayoroheye. Ubuvandimwe bwaragoranye. Ingero ni nyinshi : Kayini yishe Abeli murumuna we (reba Intg 4, 1-16) ; Yakobo yibye umugisha wa Ezawu (reba Intg 27, 1-40) ; Yozefu yangwa kandi agurishwa na bene se (reba Intg 37), n’ibindi. Ni Yezu waje kuvugurura umuryango, maze awusubiza mu murongo waremwemo. We ubwe yabanje kuvukira mu muryango, maze ubwabyo byongera kugaragaza agaciro k’indashyikirwa umuryango ufite mu maso y’Imana. Ikindi ni uko ibyinshi mu bikorwa bye yabikoreraga mu muryango, nko gukiza (reba Lk 4, 38-41 ; 5, 18-26), gusangira n’abantu (reba Lk 10, 38-42), gusura abanyantege nke (Lk 19, 1-10), kwigaragariza intumwa (reba Lk 24, 28-35), n’ibindi. Icya gatatu, ni uko mu migirire ye, yavuguruye inshingano z’abagize umuryango : umugabo wari umutware utegeka urugo rwe uko abyumva, Yezu yamwibukije ko agomba kuba umubyeyi ugira impuhwe n’urugwiro (ibyo bigaragara muri wa mugani w’umubyeyi nyampuhwe muri ( reba Lk 15, 11-32). Mu bayahudi, mu gihe cya Yezu, umugore yari nk’umutungo bwite umugabo acunga uko ashaka, ariko Yezu yaramubohoye amuha ubwigenge no kwishyira akizana ( reba Lk 8, 1-3). Umwana na we, yari nk’igikoresho mu biganza bya se, Yezu yamuhinduye umutware, ndetse amugira urugero n’icyitegererezo ku bashaka kwinjira mu Ngoma y’Imana (reba Mt 19, 13-15).
–Umugambi : Ndi umugabo ? Wa mugani uvuga ngo amafuti y’umugabo ni bwo buryo bwe ndawanze kuko untera ubunebwe sinshakashake uko natera intambwe ngo mbe umugabo Yezu yifuje ko mba we. Ese ndi umugore ? Ngiye kwishimira ko Yezu atemeye ko nsigara inyuma, ahubwo akampa ubwigenge bwo gutekereza, kuvuga no gukora. Nzirinda kandi iteka kwisuzugura ngo numve ko nta cyo nashobora kuko ndi umugore, ahubwo ntinyuke mfatanye n’abandi kubaka Kiliziya n’isi. Ndi umwana se ? Kuba umwana nyabyo ni ukumva no kumvira Imana n’ababyeyi. Nishimiye kandi ko Yezu yampaye umwanya w’ibanze, nanjye ngiye kumuha umwanya w’ibanze mu mutima wanjye, bityo nizere ko nanjye nzakura mu gihagararo no mu bwenge nyuze Imana n’abantu nka Yezu.
Icyumweru cya kane : kuva ku wa 26 Nzeri kugera ku wa 2 Ukwakira 2021
Ingingo izirikanwaho : Urukundo ni injishi y’umuryango
–Isomo ngenderwaho :Ef 5, 21
“Mujye mworoherana kubera igitinyiro mufitiye Kristu”
–Icyo tuzirikana: Mutagatifu Pawulo Intumwa atugira inama nyinshi zifatika zadufasha kubaho neza mu muryango : abagore abagira inama yo korohera abagabo babo babigirira Kristu ; abagabo na bo akabagira inama yo gukunda abagore babo nk’uko Kristu yakunze Kiliziya akayitangira, kandi bakabakunda uko bikunda ; abana bo bagomba kumvira ababyeyi kuko ari byo bikwiye. Urugero kuri twese ababyeyi n’abana ni Kristu. Ni we tugomba kureberaho. Kunga ubumwe na we bituma twunga ubumwe nk’umuryango, kuko ubumwe bwose aho buva bukagera bukomoka kuri Kristu.
–Umugambi : Muri uyu umwaka w’iyigozebutumwa, Kiliziya iduhamagarira kurushaho kugira umuryango wacu Kiliziya yo mu rugo. Koko birakwiye ko buri muryango waba Kiliziya y’ibanze : aho abana bigishirizwa gatigisimu y’ibanze, ahantu bigira amasengesho n’amategeko y’Imana ; aho babwirirwa amahame Kiliziya yemera, kandi bagasobanurirwa neza amasakaramentu atangwa muri Kiliziya, agaha abayoboke bayo ubuzima bw’Imana. Kandi koko, ababyeyi ni bo barimu ba mbere ba gatigisimu. Ni ngombwa kandi ko mu muryango haba ahantu h’isengesho koko, aho abana biga gutinya Imana hakiri kare, kandi bagatozwa gukora ugushaka kwayo ; bakamenya ko agaciro k’ubuzima bw’umuntu hano ku isi ariho gashingiye.
Icyitonderwa : Mu kuzirikana Ijambo ry’Imana dushobora kwifashisha ubu buryobukurikira :
- Ikimenyetso cy’umusaraba
- Gusaba imbabazi
- Kwiyambaza Roho Mutagatifu
- Gusoma witonze Ijambo ry’Imana ryateganyijwe
- Kurizirikanaho wiyumvisha icyo Imana ikubwira no kurisangira n`abandi
- Gusubiza Imana ikubwirira mu Ijambo ryayo ukoresheje isengesho ryawe bwite
- Kurangamira Imana ituye muri iryo Jambo ryayo no gusabana na Yo.
- Gufata umugambi ufatika
- Gushimira
- Ikimenyetso cy’umusaraba
Padiri Antoine de Padoue NSINGIJIMANA (Coordinateur de la Pastorale d’ensemble)
VISIT OUR UNITS OF PRODUCTION:

robotstxt: allowed

filter: keep


text:
ISOMO RYA 7
Ubwami bw’Imana ni iki?
1. Ubwami bw’Imana ni iki?
Ubwami bw’Imana ni ubutegetsi bwo mu ijuru. Buzasimbura ubundi butegetsi bwose, kandi butume ibyo Imana ishaka bikorwa mu ijuru no ku isi. Ubwo ni ubutumwa bwiza rwose! Vuba aha, Ubwami bw’Imana buzageza ku bantu ubutegetsi bwiza bifuza. Buzatuma abantu bose bo ku isi bunga ubumwe.—Soma muri Daniyeli 2:44; Matayo 6:9, 10; 24:14.
Ubwami bugomba kuba bufite umwami. Yehova yimitse Umwana we Yesu, ngo abe Umwami w’ubwo Bwami.—Soma mu Byahishuwe 11:15.
Reba videwo ivuga ngo: “Ubwami bw’Imana ni iki?”
2. Kuki Yesu ari we ukwiriye kuba Umwami?
Umwana w’Imana ni we Mwami ukwiriye kubera ko ari umugwaneza, kandi akaba aharanira icyiza (Matayo 11:28-30). Nanone afite ubushobozi bwo gufasha abantu kuko azategeka isi ari mu ijuru. Akimara kuzuka yagiye mu ijuru, yicara iburyo bwa Yehova ategereje guhabwa Ubwami (Abaheburayo 10:12, 13). Amaherezo Imana yamuhaye ubutware atangira gutegekera mu ijuru.—Soma muri Daniyeli 7:13, 14.
3. Ni ba nde bazategekana na Yesu?
Itsinda ry’abantu bitwa “abera” rizategekana na Yesu mu ijuru (Daniyeli 7:27). Aba mbere batoranyijwe kugira ngo bazabe abera, ni intumwa za Yesu z’indahemuka. Kuva icyo gihe kugeza ubu, Yehova yakomeje gutoranya abagabo n’abagore b’indahemuka kugira ngo babe abera. Kimwe na Yesu, iyo bazutse bahabwa umubiri w’umwuka.—Soma muri Yohana 14:1-3; 1 Abakorinto 15:42-44.
Abantu bazajya mu ijuru ni bangahe? Yesu yabise “umukumbi muto” (Luka 12:32). Amaherezo bazagera ku 144.000 kandi bazafatanya na Yesu gutegeka isi.—Soma mu Byahishuwe 14:1.
4. Ni iki cyabaye Yesu agitangira gutegeka?
Ubwami bw’Imana bwatangiye gutegeka mu mwaka wa 1914. * Ikintu cya mbere Yesu yakoze akimara kuba Umwami, ni ukwirukana Satani n’abadayimoni akabajugunya ku isi. Satani yagize umujinya mwinshi maze atuma isi itangira kugwirirwa n’amakuba (Ibyahishuwe 12:7-10, 12). Kuva icyo gihe, ibibazo abantu bahura na byo byarushijeho kwiyongera. Intambara, inzara, ibyorezo by’indwara n’imitingito, ni bimwe mu bigize ‘ikimenyetso’ kigaragaza ko Ubwami bw’Imana buri hafi gutegeka isi.—Soma muri Luka 21:7, 10, 11, 31.
5. Ni iki Ubwami bw’Imana burimo bukora?
Muri iki gihe, Ubwami bw’Imana burimo burakorakoranya abantu bo mu mahanga yose babarirwa muri za miriyoni, kugira ngo babane mu mahoro bunze ubumwe. Ibyo bigerwaho binyuze ku murimo wo kubwiriza ukorwa ku isi hose. Abantu bicisha bugufi babarirwa muri za miriyoni bahinduka abayoboke ba Yesu. Abo bantu bazarindwa igihe Ubwami bw’Imana buzaba burimbura iyi si mbi. Ubwo rero, abantu bose bifuza kuzabona imigisha izazanwa n’Ubwami bw’Imana, bagombye kwiga uko baba abayoboke ba Yesu.—Soma mu Byahishuwe 7:9, 14, 16, 17.
Mu gihe cy’imyaka 1.000, Ubwami bw’Imana buzasohoza umugambi yari ifitiye abantu, maze isi yose ihinduke paradizo. Amaherezo, Yesu azasubiza Se Ubwami (1 Abakorinto 15:24-26). Ese haba hari umuntu wifuza kumenyesha iby’ubwo Bwami bw’Imana?—Soma muri Zaburi 37:10, 11, 29.


text:
Nyakubahwa Minisitiri w’intebe EDOUARD NGIRENTE yasuye SINA GERARD / Ese URWIBUTSO
Kuri uyu wa kabiri tariki ya 24/09/2019 Nyakubahwa Minisitiri w’intebe EDOUARD NGIRENTE yasuye SINA GERARD / Ese URWIBUTSO aho yasuye uruganda rukora divayi yo mu mizabibu yitwa AKARUSHO.
Uru ni uruganda rumwe muzindi nyinshi za SINA GERARD / Ese URWIBUTSO, aho Nyakubahwa Minisitiri w’intebe yeretswe n’izindi products zikorerwa Nyirangarama muri SINA GERARD / Ese URWIBUTSO.
Nyakubahwa SINA GERARD yavuze ko yashimishijwe cyane no kuba yasuwe na nyakubahwa minisitiri w’intebe avuga ko yaje gusura SINA GERARD / Ese URWIBUTSO agamije gusura ishami rikora divayi ikorwa mu mizabibu, Nyakubahwa SINA GERARD yabwiye Nyakubahwa minisitiri w’intebe ko bahinga imizabibu ivamo divayi kandi ko banabyigisha abana bigisha aho SINA GERARD yashinze ikigo cy’amashuri yise COLLEGE FONDATION SINA GERARD agamije kuzagira abanyamwuga mu buhinzi n’ubworozi ndetse no mu gutunganya ibiribwa kandi yizeye ko azabigeraho cyacyane ko Umukuru w’Igihugu yagabanyije imisoro yishyurwagwa kuma divayi akorerwa mu Rwanda aho divayi yasoraga 70% ubu ikaba izajya isora 35%.
Aha SINA GERARD akomeza avuga ko yizeye ko ibiciri bya divayi bigiye kugabanuka bityo ikaba yagera kubanyarwanda bose. Abajijwe ikintu kimutera gukomeza gukora udushya buri mwaka Nyakubahwa SINA GERARD yasubije ko yubakwa n’inama za Nyakubahwa Perezida wa repubulika ndetse n’imiyoborere myiza n’umutekano urambye biri mu Rwanda bityo nawe bikamutera gutekereza neza.
Nyakubahwa Minisitiri w’intebe yabwiye SINA GERARD ko aho bazakenera ubufasha bazajya basaba leta ikabafasha.
Aha Nyakubahwa Minisitiri yashimiye Nyakubahwa SINA GERARD ku kuba akora ibikorwa byiza biteza imbere abaturage ba Rulindo ndetse n’u Rwanda muri rusange amusaba gukomeza ibikorwa byiza akora.


text:
Filozofi
Filozofi (izina mu Cyongereza Phylosophy ) [1]
Gusobanukirwa n’ikibazo cy’ingenzi cya Filozofi gitandukanya abafilozofe (Philosophers) kikabaha n umurongo wo kumva no gusobanura ibintu. Uyobora ikiganiro akwiye kumenya ko abahugurwa batinya Filozofi ariko bakaba bifuza kuyimenya. Niyo mpamvu akwiye kubaza ibibazo byoroshye agahera kubyo bazi kandi bivugiye, agana ku bishya.
N’ubwo ubumenyi bwa mbere ku isi bwari Filozofi, kandi n’ubu Filozofi akaba ari imwe mu nyigisho zigwa, abanyarwanda benshi bayitwara nk’isomo rikomeye cyane. Bumva Filosofi ari inyigisho ikwiye guhabwa abahanga kabuhariwe, ndetse n’uwayize bamureba nk’umuntu wasarishijwe n’ubwenge bwinshi buvangitiranye. Hari n’aho usanga abafilozofe bitwa abasazi, ibizongwe, n’andi mazina mu by ukuri asesereza.
Filozofi ni ubumenyi bw’isi (Universe) n amategeko ayigenga. Isi igizwe na kamere (nature), umuryango w’abantu (society) n’igitekerezo (thought). Filozofi rero ni ubumenyi busubiza ibibazo byose umuntu yibaza kuri kamere, umuryango w’abantu n’igitekerezo. Kubera ariko ko umuntu ariwe usumba byose, Filozofi ni ubumenyi bwose ku muntu n ibimukikije. Filozofi isobanura imibanire y abantu n’ibintu, abantu n’abandi n’ibintu n’ibindi. Kugira ngo isi irusheho gusobanuka, Filozofi yagabanijwemo ibice binyuranye by ubumenyi, buri gice kikigwa mu buryo bunonosoye. Ibyo bice ni nka: Physics, chemistry, geology, astronomy, biology, psychology, sociology , etc. Mu by ukuri, ibyo byose hamwe n’ubundi bumenyi, bigize ubumenyi bugari bwitwa Filosofi.
Inkomoko ya filozofi[edit | edit source]
Umuntu yagize ubushake bwo gusobanukirwa isi kuva amaze kuba umuntu. Ubwo nibwo yatangiye kwibaza ku :
- Inkomoko y ubuzima
- Inkomoko y umuntu
- Iherezo ry umuntu (uko bigenda iyo apfuye)
- Akamaro (purpose) ko kubaho n ibindi.
Abantu ba mbere babonaga umuntu avuka, agakura, agasaza, akarwara, agapfa n’ibindi, bakabyibazaho bikabashobera. Babonaga imvura igwa, izuba riva, inkuba ikubita, imigezi itemba n’ibindi byinshi nabyo bakabyibazaho ariko bikababera urujijo. Ibi byatumye batinya ibintu bimwe ndetse batangira kubisenga. Ikintu cyose batashoboraga gusobanukirwa bavugaga ko ubwo hagomba kuba hari ikintu gifite ububasha buhanitse, kigomba kuba kigenga ibyo byose. Ubwo nibwo kwemera imana byavutse. Nibwo kandi havutse Imana nyinshi bitewe n’akarere abantu babagamo n’ingorane bahuraga nazo mu buzima bwa buri munsi.( Imana y uburumbuke, Imana y’izuba, Iy’imvura, n’izindi )
Icyitonderwa[edit | edit source]
Umuntu yavuga ko ibibazo abantu ba mbere bibazaga n’ibisubizo batangaga atari Filozofi kuko Filozofi yibaza ku kibazo mu buryo bucukumbuye, igatanga ibisobanuro birambuye, binonosoye kandi bitanga umurongo (detailed and systematic). Ndetse no kuba abantu bibaza ibibazo bitandukanye kandi bagatanga ibisubizo bitandukanye, nabyo ntibibagira abafilozofe.
Umufilozofe ni umuntu ufite ubuhanga bwo gusesengura ibibazo rusange biri muri kamere, umuryango w’abantu n’igitekerezo mu buryo burambuye kandi bunonosoye, agashyiraho n’umurongo wo kubisobanura. N ubwo rero abantu nka ba NYIRABIYORO bibazaga bati : « ko mbona bucya bukira amaherezo azaba ayahe? » ntabwo byabagize abafilozofe. Iyo umwana yibaza aho aca iyo avuka ntabwo aba yabaye umufilozofe. Gushyirwa ku murongo kwa Filozofi (Systematisation) byatangiye kera nko mu myaka 2500-3000 ishize (Ancient ages/Antiquités).
Filozofi nka system yatangiye kubaho mu bihugu byari biteye imbere kurusha ibindi icyo gihe mu buryo bwo kuyobora igihugu (political organization), ubukungu (Economy), imibanire (social) n’umuco (culture). Ibyo bihugu byari bimaze kugira Leta (State) n’inzego z’ubusumbane mu baturage (class differentiation). Ibyo bihugu ni nka : Misiri, Ubushinwa, Ubuhindi, ariko cyane Ubugereki.
Ikibazo cy ingenzi cya filozofi[edit | edit source]
Igisubizo babonera icyo kibazo ni cyo kibatandukanya, kikabaha n umurongo wo gutekerezamo no gusobanura isi n’ibiyirimo byose. Icyo kibazo ni:
- Ni iki cy’ibanze : ukubaho cyangwa gutekereza ? (Being or thinking)?
- Iki bibazo gishobora kubazwa mu bundi buryo bukurikira:
- Ni iki cy’ibanze : Matter/matière cyangwa consciousness/conscience ?
- Hari n’akandi kabazo (sub-question) gashamikiye kuri icyo cy’ingenzi, nako gatandukanya
- Abafilozofe. Ako kabazo ni : Isi ishobora kumenyekana ? (Is the world knowable?)
- Abafilozofe bagabanyijwemo impande ebyiri bitewe n’igisubizo babonera icyo kibazo ndetse n’ako kabazo kagishamikiyeho.
Notes[edit | edit source]
- ↑ "Ishami Rishinzwe Uburere Mboneragihugu, Ukwakire, 2006". Archived from the original on 2012-10-29. Retrieved 2010-12-25.


text:
Twibohore twimakaza ibikorerwa mu Rwanda- sina Gérard/ESE URWIBUTSO
Yanditswe na Amani Claude
Mu gihe u Rwanda rwizihiza isabukuru y’imyaka 24 yo Kwibohora, rwiyemezamirimo w’Umunyarwanda SINA Gérard, arashishikariza Abanyarwanda kwishimira ibimaze kugerwaho barushaho kwimakaza ibikorerwa mu Rwanda (Made in Rwanda).
Uyu rwiyemezamirimo umaze kumenyekana mu Rwanda ndetse no mu mahanga kubera ibikorwa by’ubuhinzi n’ubworozi no kongerera agaciro umusaruro ubi ukomokaho, arashimira ubuyobozi bw’igihugu budahwema gushyigikira ibikorwa by’Abanyarwanda mu gihugu no hanze yacyo.
SINA Gérard yatangiye ibikorwa by’ubucuruzi mu mwaka wa 1983, ubu akaba afite ikigo “SINA GERARD/ENTREPRISE URWIBUTSO” gikorera ahitwa kuri Nyirangarama mu karere ka Rulindo mu Majyaruguru y’u Rwanda.
Mu kiganiro n’Imvaho Nshya, yakomoje ku mutekano igihugu gifite watumye Abanyarwanda bakorera mu mudendezo, bityo bikihutisha iterambere.
Yongeyeho ko ubwisanzure no gukorera mu mudendezo byatumye ubucuruzi bwe bwaguka, bukaba buri kurenga imbibi z’u Rwanda, aho kugeza ubu SINA GERARD/ Entreprise URWIBUTSO ifite ishami mu gihugu cya Uganda, yohereza ibicuruzwa byayo mu bihugu binyuranye ku isi.
“College Fondation SINA Gérard (C.F.S.G)”, yabereye benshi umugisha
SINA Gérard, yashinze ishuri ry’ubuhinzi n’ubworozi “College Fondation SINA Gérard” kugira ngo ibyo akorera Abanyarwanda bitazavaho byibagirana mu myaka iri imbere kandi bifite uruhare mu iterambere.
Yagize ati “Nashinze ishuri ngamije kuzamura ubuhinzi n’ubworozi no guha u Rwanda abagoronome n’abaveterineri beza mu myaka iri imbere.”
Ishuri “College Fondation SINA Gérard” rimaze kugira abanyeshuri barenga 1100, rikaba rifasha imiryango itandukanye guha uburezi bufite ireme abana babo ndetse abenshi biga banimenyereza umwuga mu ishami rijyanye n’ubuhinzi, ubuvuzi bw’amatungo no gutunganya ibiribwa.
SINA Gérard avuga ko kuba abanyeshuri baba bari ahantu hakorerwa ubuhinzi bunyuranye bw’inkeri, Pomme, imizabibu, Macadamia n’ibindi ari amahirwe kuri bo. Hari n’ubworozi bw’inka, ihene, inkoko, ingurube, inkwavu n’ibindi ku buryo usanga ari imfashanyigisho ku banyeshuri.
Yemeza ko abana bazahakura ubumenyi bufatika kuko bazajya bamenyerezwa n’abakozi babyigiye bagenzura ubuhinzi n’ubworozi bwe kandi bafasha imiryango akorana na yo.
SINA Gérard akomeje gufasha benshi kwiteza imbere
Kugeza ubu “SINA GERARD/ENTREPRISE URWIBUTSO” imaze guha imirimo Abanyarwanda barenga 4,000; barimo abagera kuri 300 bahoraho, ba nyakabyizi 700 n’imiryango bakorana mu bijyanye n’ubuhinzi n’ubworozi igera ku 3,000.
SINA Gérard arasaba Abanyarwanda kwitabira kugura no gukoresha ibikorerwa mu Rwanda kuko ari bwo buryo igihugu kizakomeza kubaka ubukungu butajegajega kidatagaguje amaboko mu guhaha ibiva mu mahanga usanga rimwe na rimwe hari ibyo mu Rwanda bibirusha ubuziranenge.
SINA Gérard ahamya ko Nyakubahwa Perezida Paul Kagame ashyigikiye cyane Abanyarwanda bakura amaboko mu mufuka bakabyaza umusaruro imbaraga zabo nta mbogamizi n’imwe.
Yagize ati: “Ibyiza igihugu cyagezeho ntibyari gushoboka hatari umutekano; mboneyeho no gushima Umukuru w’Igihugu wabigizemo uruhare rukomeye.”
Mu gihe u Rwanda rwizihiza isabukuru y’imyaka 24 ishize rwibohoye, SINA Gérard yatanze ubutumwa yemeza ko ibyo yagezeho byose abikesha ubuyobozi bwiza.


text:
"Erega ubutumwa bwiza ntibunkoza isoni: kuko ari imbaraga y’Imana ihesha uwizera wese gukizwa, uhereye ku Muyuda ukageza ku Mugiriki" Abaroma 1:16
Nyuma y’imbaraga za mbere z’Ubutumwa Bwiza zihesha uwizera wese gukizwa, uyu munsi turavuga ku mbaraga za kabiri zinjira mu muntu umaze kwakira ubutumwa bwiza. Ni imbaraga zihesha uwizera wese kwezwa.
Gukizwa ntabwo bihagije, iyo umuntu akijijwe aba atangiye urugendo rwo guhinduka kuri kamere no kwezwa. Gukizwa ni urugendo, umuntu aba yaravutse ariko haba hasigaye kurerwa n’ibindi bikurikiraho. Nta muntu wavuka ijoro rimwe ngo arare abaye umugabo, no gukizwa ni uko bigenda iyo umuntu akijijwe atera intambwe mu kwezwa.
Kwezwa biri mu buryo 2: Kwezwa kwa mbere ni aho Pawulo avuga ngo"Umuntu niyiyeza akitandukanya n’ibidatunganye, azaba abaye igikoresho cy’icyubahiro kigirira nyiracyo umumaro". Ni ukuvuga ko umuntu yezwa ku bushake akavuga ngo ’Nkurikije uko ijambo ry’Imana rivuga, nkurikije inyigisho nakiriye, nkurikije ibyo zinsaba gukora ngiye gutangira urugendo rwo kwezwa. Ugatangira urugendo rwo kwezwa ku bitandukanye, bitewe n’ibyo kamere igutegeka gukora.
Aho ni ho Pawulo avuga ngo" Ndavuga nti"Muyoborwe n’Umwuka", kuko ari bwo mutazakora ibyo kamere irarikira kuko kamere irarikira ibyo Umwuka yanga, kandi Umwuka yifuza ibyo kamere yanga kuko ibyo bihabanye, ni cyo gituma ibyo mushaka gukora atari byo mukora."Abagalatiya 5:16;17
Agahita avuga imirimo y’akamere ngo" Dore imirimo ya kamere iragaragara ni iyi: gusambana no gukora ibiteye isoni n’iby’isoni nke, no gusenga ibishushanyo, no kuroga no kwangana no gutongana, n’ishyari n’umujinya n’amahane, no kwitandukanya no kwirema ibice, no kugomanwa no gusinda, n’ibiganiro bibi n’ibindi bisa bityo. Ndababwira hakiri kare nk’uko nababwiye kera, yuko abakora ibisa bityo batazaragwa ubwami bw’Imana. Abagalatiya 5:21
Hepfo akomeza avuga ngo" Ariko rero imbuto z’Umwuka ni urukundo n’ibyishimo n’amahoro, no kwihangana no kugira neza, n’ingeso nziza no gukiranuka, no kugwa neza no kwirinda. Ibimeze bityo nta mategeko abihana. Aba Kristo Yesu babambanye kamere, n’iruba n’irari byayo." Abagalatiya 5:22;24
Iyo umuntu akijijwe atangira inzira yo kwezwa no guhinduka kuri kamere. Abantu, iyi nzira yo kwezwa barayanze bahita bashaka iy’ubusamo, rimwe na rimwe bakajya kwikuzaho imikoshi n’imikasiro, n’imivumo, bakagira ngo biri burangire ijoro rimwe, ariko iyo umuntu yinjiye mu nzira yo kwezwa ntacyo amaraso ya Yesu ananirwa, ntabwo amaraso ya Yesu ananirwa gukuraho imivumo.
Amaraso ya Yesu ntacyo ananirwa, iyo uvuze ko hari ibindi bigomba gukurwaho atari amaraso ya Yesu, uba upfobeje urupfu rw’Umwami, uba upfobeje amaraso ye!
Iyo umuntu akijijwe yinjira mu maraso ya Yesu, kuko amaraso ye ni yo atweza akadukuraho imivumo n’izo za karande zose, umuntu agahinduka akaba icyaremwe gishya. Ariko nanone akitoza kubaha Imana kuko Bibiliya iravuga ngo"kuko kwitoza k’umubiri kugira umumaro kuri bike, naho kubaha Imana kukagira umumaro kuri byose, kuko gufite isezerano ry’ubugingo bwa none n’ubuzaza na bwo." 1 Timoteyo 4:8
Ariko abantu bari kunyura inzira y’ubusamo ntibashaka guhitamo inzira yo kwezwa no guhinduka kuri kamere. Bagahitamo inzira iboroheye, akaba azi ko atazasenga afite abandi bamusengera, ariko ntashobora gutera intambwe yo kwezwa no guhinduka ku ngeso kuko atemeye kunyura mu nzira yo guhinduka no kwezwa.
Izi mbaraga za kabiri ziva mu butumwa bwiza, ni imbaraga zo kwezwa ariko ku bushake. Kubera iki ari ku bushake? Imana yaremye umuntu imuha byose ariko imusigira amahitamo. Amahitamo n’Imana ntiyavogera ngo iyinjiremo, iyo uhisemo nabi uzabaho nabi ubuzima bwawe bwose, iyo uhisemo neza uzabaho ubuzima bwawe bwose. Biterwa n’amahitamo yawe.
Kwezwa kwa kabiri, ni aho Imana yeza abantu ibanyujije mu bigeragezo bikomeye. Yohana yaravuze ngo"Njye mbatiza mu mazi ariko uzaza hanyuma azababatiza mu Mwuka n’umuriro. Uwo muriro ni ibigeragezo! Kugira ngo duhinduke tube ibikoresho Imana yishimira, hari ubwo itunyuza mu bigeragezo.
Bibiliya iravuga ngo ’Abageragezwa nkuko Imana ishaka, babitse ubugingo bwabo umuremyi wo kwizerwa bagumye bakore Ibyiza’
Source: AGAKIZA Tv
[email protected]


text:
Mme Nadine Claire KASINGE, Umunyamabanga mukuru wungirije ushinzwe Umugi wa KIGALI.
Nyuma yo kumenya ko Leta y’Agatsiko yafashe icyemezo cyo guha iminsi 90 abaturage batuye Umurenge wa Gisozi, Akagari ka Ruhango ho mu Mudugudu wa Kanyinya, kugira ngo babe bamaze kwisenyera amazu yabo no kwimuka, nta ndishyi cyangwa ingurane bahawe, dusanze tudashobora guceceka imbere y’aka karengane kagirirwa rubanda rugufi. Bityo rero dutangaje ibi bikurikira :
1. Abaturage barebwa n’iki kibazo bubatse mu bibanza baguze amafaranga yabo ni ukuvuga ko ibyo bibanza ndetse n’amazu batuyemo atari ibya Leta ahubwo ari ibyabo bwite, ni « propriétés privées ».
2. Abo baturage ntibubatse muri ibyo bibanza bihishahisha cyangwa Leta ibarebera gusa ahubwo bose bafite impushya bahawe ku mugaragaro n’abayobozi b’inzego z’ibanze babifitiye ububasha.
3. Abubatse nyuma y’1994 bafite uburenganzira bungana n’ubw’abubatse mbere y’umwaka w’1994 kubera itegeko rivuga ko « Leta ikomeza » (Principe de continuité de l’Etat).
4.Niba Leta iriho yiyemeje guhindura igishushanyo mbonera cy’Umugi wa Kigali, ni uburenganzira bwayo ariko igomba guha indishyi cyangwa ingurane abo yimuye hagamijwe inyungu rusange (Expropriation pour intérêt public).
5.Birumvikana ko guha bariya baturage iminsi 90 gusa kugira ngo babe bisenyeye amazu kandi barekuye ibibanza byabo nta ndishyi , nta n’ingurane bahawe(indemnités d’expropriation) ari igikorwa kigaragaza politiki ishingiye ku RUGOMO n’AGASHINYAGURO, irenganya abenegihugu bityo ikaba igomba kwamaganwa n’abantu bose bashyira mu gaciro.
Umwanzuro
1. Ishyaka Ishema ry’u Rwanda rirasaba Leta y’u Rwanda ko yahagarika, nta yandi mananiza , urugomo ikomeje gukorera abaturage bahindutse nk’intama zitagira umushumba.
2. Turashishikariza abaturage barebwa n’iki kibazo guhagarara bwuma BAKANGA KWISENYERA AMAZU ahubwo bakayagumamo kugeza igihe inkozizibibi zitumwe na Leta y’Agatsiko zizazira kuyasenya.
3.Niba Leta itisubiyeho igakomeza icyemezo cyo gusenyera aba baturage, izaba yongeye kugaragaza izuba riva ko ari leta idakorera inyungu za rubanda . Bityo rero turabasaba abaturage ko bakwirinda kugira ubwoba ahubwo BAKATWOHEREREZA AMAZINA n’AMAFOTO y’abazaza kubasenyera amazu, ay’abahagarariye icyo gikorwa kigayitse , n’ay’ababatumye. Mushobora kutwandikira munyuze ku rubuga HYPERLINK « http://www.ishema.org » t « _blank » http://www.ishemaparty.org
4. Igihe kiregereje maze abakomeza kwemera gukoreshwa n’Agatsiko mu bikorwa byo gutoteza no kurenganya rubanda bakazabibazwa n’Ubutabera. Ni ko bizagenda.
Madame Nadine Claire Kasinge,
Umunyamabanga mukuru wungirije ushinzwe
Umugi wa Kigali.


text:
Bamwe mu baturage bubatse ibyumba by’amashuri mu Mirenge itandukanye igize Akarere ka Kamonyi baravuga ko bafite ikibazo cyo kuba bamaze...Soma Birambuye
Abaturage bo mu murenge wa Muko mu karere ka Musanze barinubira ikubitwa n'ihohoterwa bakorerwa n'inzego zitandukanye z'ubuyobozi hifashishijwe abakorerabushake bazwi...Soma Birambuye
Umunyamabanga nshingwabikorwa w’akagari ka Rungu, umurenge wa Gataraga mu karere ka Musanze witwa Mushimiyimana Jean Baptiste yahisemo kwegura ku mirimo...Soma Birambuye
Mu kagari ka Rwaza mu murenge wa Rugerero, hari abaturage bagerageza kuvugurura amazu yabo yasenywe n’umutingito ariko bakavuga ko ubuyobozi...Soma Birambuye
Mamisa Faruda Sekukombo , utuye mu karere ka Rubavu , umurenge wa Gisenyi, akagali ka Kivumu , umudugudu wa Karisimbi,...Soma Birambuye
Umuturage witwa Ikimpaye Rosette utuye mu Murenge wa Gisenyi Akarere ka Rubavu aratangaza ko bamwe mu bayobozi b’Akarere ka Rubavu...Soma Birambuye
Iradukunda Cyinthia ni umwana w'imyaka 17 utuye mu murenge wa Musha akagari ka Kagarama umudugudu wa Kiruhura , arashinja ise...Soma Birambuye
Umuryango utuye mu Kagari ka Karenge, Umurenge wa Kabarore w’Akarere ka Gatsibo umaze iminsi 15 utegereje umurambo w’umusore wapfuye ari...Soma Birambuye
Rtd Lt Col Nyirimanzi umushakashatsi Ku mateka y'u Rwanda arababariza abavuzi gakondo aho ashima ko Leta yongeye kuzura ubuvuzi gakondo...Soma Birambuye
Abaturage bambuwe n'itsinda ry'ubwisungane mu kwivuza barasaba ubuyobozi ko bwabishyuriza amafaranga bambuwe. Uwimana Christine ni umwe muri abo baturage uvuga...Soma Birambuye


text:
Ni byiza kubona ahantu abahanzi batandukanye; abanditsi, abahanzi, ababyinnyi, abanditsi, abakina ikinamico na filimi, abanyabugeni, abanyarwenya, abanyamideli, abashushanya ….kubona ahantu bahurira bagakora imirimo yabo itandukanye. Rwanda Arts Initiative igamije gufasha...
Mu rwego rwo guteza imbere umuco wo gusoma mu baturage, leta y’u Rwanda yashyizeho gahunda yo gushinga amasomero y’abaturage mu bice bitandukanye by’igihugu. Mu mwaka wa 2012 hashinzwe RALSA (Rwanda...
Muhayimana Christine bakunda kwita Agahozo, utuye mu Karere ka Gasabo, Umurenge wa Ndera, Akagari ka Kibenga yiteje imbere binyuze mu gufunika Bibiliya n’ibitabo, ndetse no kwandika ku myenda, akaba akorera...
Umugabane wa Afurika ni umugabane ufite ibintu byinshi bikurura abantu, hari ibintu nyaburanga, ahantu ndangamateka, ndangamuco, imiterere kamere yihariye. Afurika ni umugabane ukikijwe n’inyanja y’Ubahinde, inyanja ya Atalatika, inyanja ya...
«Baramubaza ati: «Ngali».'ni umugani, baca iyo babonye umuntu babaza akanina, nk'utabyitayeho, akanga gusubiza Wakomotse kuri Ngali na Runyotwe bo ku Mukingo; ahasaga umwaka w'i 1400. Hari ku ngoma ya Mibambwe...
Uyu mugani bawuca baca amarenga y’inama yanogejwe, ni bwo bagira bati: “Ihuriro ni i Huro.” Wakomotse ku nama umugabo Muberamfura w’i Kigese na Mibirizi (mu Karere ka Kamonyi, Intara y’amajyepfo)...
Tel:+250 783541018 /728541018
Email:umuragewacugroup@gmail.com
Address:Kigali-Rwanda


text: Umuvugizi Seda nigikoresho cyikoranabuhanga cyibanze gikoresho gikora. Ufite ikaramu hagati ni umuteguro. Na none, ibiranga digitale nkicyambu cya USB hamwe na Bluetooth Connection ikora nkumukinyi wimukanwa hamwe numuvugizi hamwe nurugo murugo ukoreshe adaptation. Umucyo urumuri rwinjijwe mumubiri wo hanze ukora nkurumuri rwameza. Na none, isura ishimishije yimyambarire ituma itabaza urugo-ibikoresho bishobora gukoreshwa muburyo bwimbere. Na none, gukoresha umwanya muburyo bwiza ni kimwe mubintu byingenzi biranga Seda.


text:
Mu mubiri,ibitekerezo bikora akazi nk’ak’umusemburo.Rimwe na rimwe bikagira akamaro nk’ak’isengesho kuko bikiza (réflexothérapie).
Nk’uko bigenda ku isengesho,birumvikana ko ari ntacyo ibitekerezo byamarira umuntu utemeye gufata igihe cyo gutekereza.Na none ariko,ibitekerezo bibi ni nk’uburozi bwica gahoro gahoro.
Hari abahera aha bibaza niba ahubwo ibitekerezo bitari nka wa muti ukiza umurwayi uko abyemera kandi akemera ko yakize atanabasha kubisobanura(effet placebo).
Si igitangaza kuko kuva na kera bizwi ko umubiri na roho(corps et âme)bifashanya mu kwiyubaka no kuruhurana.Ibyo nyir’ubwite abigiramo uruhare mu myitozo idatanya ibyo bice byombi nka méditation,zen n’ibindi…
Uwabishaka yakibaza impamvu abantu bamwe, cyane cyane abana, barara bashihagurika(cauchemars),abandi bagasinzira nk’umufuka(dormir comme un sac).
Lire: Vivre sans cauchemars
Ikibitera si ikindi ni uko bamwe,mbere yo kuryama,babanza gutekereza no gushyira ibintu ku murongo,bagasigarana ibitekerezo byiza kandi bizima.
Naho abandi batabitekerejeho,ibibi n’ibyiza bikomeza kuzenguruka,ubwonko(cerveau)bukaba nka computer yaraye yaka kandi yiriwe ikora ibintu byinshi binyuranye.
None se niba uryamye ibitekerezo byakurenze cyangwa umaze gutongana n’uwo mubana,uzakanguka ufite ubuhe buzima?Aho n’uwakundaga gusenga cyangwa utasibaga icyumweru ntiyakomeza kwiryamira ngo arebe ko yajya yatora agatotsi?
By P.B


text:
Byamenyekanye ahagana saa Kumi z’urukerera rwo ku wa Mbere tariki ya 30 Kanama 2021. Inzego z’umutekano zahise zigera muri uru rugo zitangira iperereza.
Amakuru agera kuri IGIHE avuga ko uyu mwana mu ijoro ryo ku Cyumweru yaraye ari muzima ariko mu rukerera rwo ku wa Mbere, nyina akangutse asanga yapfuye yanavuye amaraso mu mazuru. Uyu mwana kandi ngo nta bundi burwayi yari asanganywe,
Umunyamabanga Nshingwabikorwa w’Umurenge wa Nyamirambo, Uwera Claudine, yabwiye IGIHE ko umurambo w’uyu mwana wajyanywe kwa muganga kugira ngo hamenyekane icyamwishe.
Ati “Umubyeyi yasanze umwana amaraso yanyuze mu mazuru nta kindi kibazo umuryango wari ufite yaba umugore n’umugabo.”
Yakomeje avuga ko ababyeyi b’uyu mwana babanaga mu buryo butemewe n’amategeko, ananyomoza amakuru yavugaga ko nyina yari yanyweye ibiyobyabwenge, anashimangira ko inzego z’ubuyobozi zahageze zihita zijyana umurambo ku Bitaro bya Polisi bya Kacyiru kugira ngo hamenyekane icyamwishe.


text:
Muraho bakunzi b’uru rubuga?Nanditse ngira ngo mungire inama ku kibazo mfite. Nakundanye n’umukobwa,tumaranye umwaka 1. Twamenyaniye muri imwe muri Kaminuza ya hano mu Rwanda. Mui uyu mwaka tumaranye twakundanye urukundo ruhebuje kugeza ubwo uwo twapangaga kuzabana.
Uko ikibazo giteye
Umunsi umwe namusabye ko twakorana imibonano mpuzabitsina. Nabikoze ngira ngo mugerageze ndebe uko abyifatamo. Umukobwa muzima ntiyahise yemera ariko ampa umunsi. Uwo munsi warageze ,turabikora(Turaryamana). Ikibazo mfite kugeza ubu ni uko kuva umunsi twakoreyeho imibonano mpuzabitsina nsigaye mbona ntagaciro afite imbere yanjye .Ni ubwa mbere nari ndayamanye n’umukobwa mu buzima bwanjye.
Ibibazo nibaza
Ese mureke ko nta rukundo nkimufitiye ndetse nta n’agaciro nkimuha?Nzamuhera he se ko ahubwo arushaho kunkunda kandi yanishyizemo ka ari njyewe tuzabana? Ese dukomeje gukundana twakubaka urugo rugakomera nta rukundo nkimufitiye? Ni gute nabasha kongera kumugirira urukundo?Ese niba bitashoboka ni gute namubwira uko ikibazo cyifashe akishakira undi ntamukomerekeje?
Nubwo nakoze amakosa ariko mumbabarire mungire inama zamfasha. amakosa yo ndayemera ariko ndakomerewe nkeneye inama zanyu.
Murakoze
Video Abakobwa Beza
Namusabye ko twaryamana aremera none urukundo ruri kugenda runshiramo.
Muraho bakunzi b’uru rubuga?Nanditse ngira ngo mungire inama ku kibazo mfite. Nakundanye n’umukobwa,tumaranye umwaka 1. Twamenyaniye muri imwe muri Kaminuza ya hano mu Rwanda. Mui uyu mwaka tumaranye twakundanye urukundo ruhebuje kugeza ubwo uwo twapangaga kuzabana.


text:
“Nasabye Imana ko abana banjye bazavuka basa nka Nyina kuko njye ntari mwiza cyane” Mr Ibu.
Umukinnyi wa filime wo mu gihugu cya Nigeria witwa John Okafor uzwi kw’izina rya Mr Ibu yatangaje ko umunsi yizihizaga isabukuru y’umuhungu we, yari yarasabye Imana ko abana be bose bazavuka basa nka Mama wabo.
Kuri we impamvu y’icyo cyifuzo cye nuko aziko atari mwiza cyane bikaba bituma atifuza ko abana be bavuka basa nkawe ahubwo basa nka Nyina. Iki cyamamare muri Sinema mu kiganiro yagiranye ni ikinyamakuru The Punch, yavuze ko ubwo yavugaga ko yasabye Imana icyo kintu abantu bose bamusetse ndetse bakanamubaza impamvu yabikoze.
Uyu mugabo w’abana 3 yavuze ko adashobora gukubita abana be kabone nubwo baba bakosheje ahubwo abatonganya mu cyimbo cyo kubakubita. Yagize ati, “Nabyaye umwana wanjye wa mbere mu 1991, ndabyibuka nari mfite ibyishimo byinshi n’umunezero ndetse nshimira Imana, nateruye umwana wanjye mbwira Imana ko nifuza ko umwana wanjye agomba gusa nka Nyina ntase nkanjye, nkimara kubivuga abantu bose bahise baseka, bambaza impamvu mbivuze mbabwira ko impamvu ari uko ntari mwiza barongera baraseka, gusa njye nkunda kuba umunyakuri sinakwibeshyera uko ntari; Ndabizi ko ntari mwiza rero sinifuza ko abana banjye nabo bankurikiza kuri iyo ngingo, bashobora kunkurikiza mu bindi bintu ariko mu kijyanye n’ubwiza bazakurikize Nyina babe beza nka Mama wabo mwiza”.
Yabajijwe indangagaciro yiremyemo zamufashije kuba umu Papa mwiza mu rugo rwe, asubiza agira ati, “Icya mbere, ugomba kwiremamo icyizere. Uba ugomba guhora wiga nk’umubyeyi w’umugabo mu rugo kandi sinjya nivutsa amahirwe yo kwiga ikintu gishya buri munsi ibyo bituma mba umubyeyi mwiza. Mfite abantu benshi banyigiraho kandi nigisha uko bakubaka urugo rwiza kandi rukomeye kabone nubwo muri urwo rugendo umuntu ahuriramo n’ibyiza cyangwa ibibi. Urushako rwanjye rwa mbere n’urwa kabiri byaranze rurananira; abo bagore twari twarashakanye twatandukanye buri wese tumaze kubyarana umwana umwe. Nibaza impamvu bafashe icyo cyemezo cyo kunsiga, nza gusanga ari uko nta mafaranga nari mfite. Ibyo byampaye isomo ryo kwita ku muryango nkamenya ko unyuzwe ntihugiyeho”.
Yabajijwe niba mu bana yabyaye hari ugaragaza impano nkiye yo gukina ama filime, asubiza agira ati, “Yego, abana 2 mu bana banjye nibo nabonye bakunda ibintu bya sinema cyane kandi ibyo bintera ishema kuko batewe ishema n’umwuga wa Se ndetse bumva nabo bashaka kugurikira iyo nzira. Sinigeze mbahatiriza kubijyamo, babikoze nk’amahitamo yabo kandi nishimira ko bakora ibyo bakunze, bikananshimisha kuko bifuza kumera nkanjye”.


text:
Phionah yatunguwe no kubona Miss Rwanda 2020 abaye Nishimwe Naomie
Umwiza Phionah Wabaye igisonga cya mbere cya Nyampinga w’u Rwanda 2020 yavuze ko atigeze abona ko Nishimwe Naomie azegukana ikamba rya nyampinga.
Mu gihe aba bakobwa bari mu mwiherero i Nyamata havugwaga byinshi hagati yabo ku muntu babona ushobora kuzaba Nyampinga w’u Rwanda 2020.
Iki gihe buri muntu yacishaga amaso mu bo bari kurushanwa akabona abamuteye ubwoba bashobora kuzamubuza kwegukana ikamba.
Umwiza Phiona avuga ko hari abakobwa benshi bagaragazaga ko ari bo bakwiye kuba Nyampinga kurenza uko yari gukeka ko Naomie yakwambara ikamba.
Ati “Numvaga ko azaba umukobwa ukunzwe cyane, cyangwa Miss ubereye kwifotoza neza nta bindi, kuko muri boot camp ntibyari byoroshye.”
Nyampinga w’u Rwanda Nishimwe Naomie na we yunga mu ry’igisonga ke ko abakobwa babanaga mu mwiherero bakundaga kumuca intege ko atazaza no mu bisonga cyane cyane uyu witwa Phionah.
Phionah yari yamaze gutanga ikamba rya Miss Rwanda ku bandi bakobwa babanaga mu mwiherero barimo Akaliza Hope n’Umutoni Denise utarigeze akomeza mu 10 batoranyijwemo Nyampinga.
Phionah we, kuba igisonga cya mbere avuga ko nta cyo bimutwaye ndetse ko ashimira Imana kuba ataratahiye aho cyane ko nta kizere yari afite cyo gutsinda.
Umwiza Phionah yabaye igisonga cya mbere cya Nyampinga w’u Rwanda ahembwa miliyoni 1.2Frw no kujya kuba muri hotel imwe i Nyamata igihe cy’amezi atandatu.
Ngo ababyeyi be bamubwiye amagambo menshi amaze gutsindira kuba igisonga cya mbere cya Nyampinga, yamwubatse.
Ati “Ikintu kimwe banyibukije ni ugohora nkunda Imana ngo nubwo mbonye ibyo byose.”
Uyu mukobwa avuga ko azakora neza umushinga wo kurwanya ihohotera rishingiye ku gitsina rikorerwa abangavu.
Nicolas YUSUF
UMUSEKE.RW


text:
Mu Rwanda
Kigali: Minisports Yatangaje Amasaha Ntarengwa Ya Siporo
Minisiteri ya Siporo n’Umuco yatangaje ko siporo yemewe mu Mujyi wa Kigali ari ikorerwa mu ngo ariko abashatse kuyikora ku giti cyabo bakayikorera mu midugudu yabo kandi guhera saa kumi n’imwe za mu gitondo kugeza saa tatu za mu gitondo.
Minisiteri ya siporo n’umuco ivuga ko iki cyemezo gishingiye ku byemejwe mu nama y’Abaminisitiri yateranye tariki 18, Mutarama, 2021.
Hari hashize iminsi abatuye Kigali bagaragara mu mihanda mu masaha y’umugoroba bakora Siporo.
Umuturage wo mu murenge wa Niboyi witwa Muneza Yves ati : « Byari bimaze gukabya abantu ari benshi. Kuba abantu bahuraga ari benshi kandi bakagenda begeranye bari no mu byiciro by’imyaka itandukanye byari biteje akaga ko hari bamwe bakwanduza abandi. »
Ku rundi ruhande ariko, avuga ko gukora siporo nimugoroba ari byo byiza kuko umuntu aba yiriwe mu rugo bityo kuyikora nimugoroba bikaba byatuma arambura imitsi.
Yatubwiye ko kubera ko ibihe Kigali irimo ari ibihe bibi, abantu bagombye kumva ayo mabwiriza buri wese agakora siporo uko byagenwe na Minisports.


text:
YASUWE 34
Minisitiri w’Ubutegetsi bw’Igihugu, Prof Shyaka Anastase, yaburiye abayobozi bafite akaboko karekare ku nkunga zigenerwa abaturage ndetse n’abateze amaronko ku bufasha bw’abaturage, ko bahagurukiwe n’inzego zitandukanye bagomba kurya bari menge bagacika kuri izo ngeso mbi, ahubwo bagafasha abaturage kuzamura imibereho yabo.
Ibi ni bimwe mubyo yatangarije muri Kaminuza y’u Rwanda ishami rya Huye ku wa Mbere taliki ya 10 Kamena 2019, ubwo yagiranaga inama nyunguranabitekerezo n’abayobozi b’inzego z’ibanze mu Ntara y’Amajyepfo.
Muri iyo nama hanarebwe intambwe imaze guterwa mu gushyiraho imidugudu y’icyitegererezo muri buri Karere ko mu Ntara y’Amajyepfo aho iyabaye intangarugero yahawe ibihembo.
Prof. Shyaka yagarutse ku kibazo cya bamwe mu bayobozi batuzuza inshingano abasaba kwikosora hakiri kare.
Yakomeje atanga urugero ku muyobozi w’Umudugudu wa Kaburanjwiri mu Murenge wa Kansi mu Karere ka Gisagara wabashije gufatanya n’abaturage be bagakemura ibibazo byinshi bari bafite, abaza ikibura ngo abandi babigereho.
Ati “Yabivuze (Umuyobozi w’Umudugudu wa Kaburanjwiri) nta kwaka udufaranga tudasobanutse, ntawe arenganya; izo ndangagaciro nk’abayobozi ntawe twatse ruswa, ntawe turenganyije buri wese tumuhaye ijambo ariko abanyarwanda batere imbere.”
Mu bitekerezo byatanzwe na bamwe mu bayobozi bari bitabiriye iyo nama bavuze ko bagiye kongera ubufatanye n’abaturage mu gukemura ibibazo bihari birinda kubashakiraho amaronko.
Bamwe mu baturage bemeza ko iyo ubuyobozi bubegereye bukabigisha, bakurikiza inama bagirwa kandi ikigamijwe kikagerwaho.
Rikunze Thacienne wo mu Karere ka Gisagara ati “Ubundi umuturage ni uwo kwigishwa kuko na we iyo yigishijwe agenda yumva icyamugirira akamaro gihindura imibereho ye kuko ntiwaza utabanje kumwigisha ngo umubwire ngo hita ukora ibi, ntabwo yagukundira kandi kwigisha ni uguhozaho.”
Minisitiri Prof. Shyaka yasabye abayobozi by’umwihariko kwita ku bibazo by’abantu badafite aho kuba, akarengane gakorerwa abaturage n’abana bazerera mu muhanda.


text:
ABAGENI BARANGIJE GUSEZERANA, ABATUMIWE BARIMO KWINJIRA MU NZU MBERABYOMBI YABEREYEMO UBUKWE, NI BWO NADINE NA BAGENZI BE BASUSURUTSAGA IMBAGA Y’ABATASHYE UBWO BUKWE. NADINE AKIRANGURURA IJWI, BENSHI BARAHAGURUKA BAKOMA AMASHYI. NUKO ASHOJE, BATERA AKAMO N’AMASHYI MENSHI BATI: “IYINDI, IYINDI…” MAZE ABANDI NA BO BARAMUSANGANIRA BARAMUHOBERA. UYU NI NADINE W’IMYAKA 18, UMUNYESHURI MU MWAKA WA GATANDATU W’AMASHURI YISUMBUYE, UFITE IMPANO YO GUHIMBA IMIVUGO NO KUYIVUGA, NO GUSUBIRAMO INDIRIMBO ZARIRIMBWE N’ABANDI, AKABIKORA MU BUKWE BUTANDUKANYE, AFATANYIJE N’ABAGIZE ITSINDA YASHINZE.
Nadine ngo ku myaka irindwi ni bwo yaje kuvumbura ko afite impano yo guhimba imivugo no gusubiramo indirimbo z’abandi bahanzi. Yatangiye akunda indirimbo z’umuhanzikazi mpuzamahanga Celine Dion, agakunda kwigana indirimbo ze. Nyuma nyina yamubonye ahimba, abona ko umwana we afite impano. Nuko abibwira inshuti ye yiteguraga gukora ubukwe, maze basaba Nadine ko amuhimbira umuvugo. Icyo gihe ku myaka irindwi, umuvugo yarawuhimbye aranawuvuga, maze abantu benshi barabikunda cyane. Nadine ngo ntajya yibagirwa uwo munsi. Ati: “Narishimye cyane. Nari nkiri muto, ariko naravuze abantu bararira kubera ibyishimo. Wari umunsi wange wa mbere mvugira imbere y’abantu benshi, nuko basohoka bambwira ngo nakoze neza cyane.”
Nadine ntabwo yahise abikomeza. Ahubwo yongeye kubyutsa impano ye afite imyaka 13, abifashijwemo na nyina na none. Icyo gihe abantu bamwe bari baramaze kumenya ko azi guhimba imivugo myiza no kuyivuga, ariko bari bataramenya ko burya anaririmba neza. Abantu batangiye kumumenya nk’umuririmbyi usubiramo indirimbo z’abandi bahanzi ubwo iwabo bizihizaga isabukuru y’amavuko ya mukuru we, akamuririmbira indirimbo ya Celine Dion. Ngo byatangaje benshi na nyina arimo, kuko ari bwo bari bamwumvise aririmba.
Amaze kumenya impano ye, amaze no kuyigaragaza, yihaye intego. Ati: “Intego numvise ngize yari iyo guhoza ababaye nkabasubizamo imbaraga binyuze mu mpano nifitemo. Urugero, hari umukobwa mu muryango watwaye inda atateganyije, ariheba acika intege. Ariko naramusuye, ndamuririmbira, maze yongera kugarura intege.”
Nadine avuga ko aho ageze ubu ahakesha kuba nyina amuba hafi. Ati: “Mama ni we muntu nshimira cyane. Yamfashije kuzamura no kugaragaza impano yange. Ubu nayikoresheje muhimbira indirimbo kuko numva umuntu nkunda namuririmbira. Iravuga ngo mama ngutekerezaho, ni wowe wafunguye amaso yange unyereka ko nshoboye. Nabuze icyo naguha.”
Nadine avuga ko iyo umuntu amaze kuvumbura impano yifitemo, akayigaragariza abandi, aba agomba no gukomeza gutera indi ntambwe. Na we amaze kubona ko arimo kuzamuka, yashinze itsinda ryitwa “Amazing Singers” (Abaririmbyi b’abahanga) kugira ngo bahuze amajwi n’ibitekerezo, maze biteze imbere binyuze mu mpano yabo. Nadine abwira ba “Ni Nyampinga” ati: “Buri muntu agira impano, ahubwo bamwe bagira isoni zo kuyigaragaza batinya icyo abandi bazabavugaho. Burya iyo bakuvuze si bibi, ahubwo nibigenda bityo uzamenye ko bakwitayeho, kandi ko babona ibyo ukora bakanabikunda.”


text:
Ubukungu
Kubera Saint Valentin U Rwanda Rwoherereje Amahanga ‘Indabo Nyinshi’
Mu Cyumweru cyatangiye tariki 08, kirangira tariki 14, Gashyantare, 2021 u Rwanda rwoherereje amahanga indabo nyinshi bwikube kabiri izo rwayoherereje mu Cyumweru cyabanje. Rwohereje hanze ibilo 43 000 by’indabo ziganjemo amaroza(roses).
Inyinshi zohererejwe ibihugu byo mu Burayi kuko ari bwo rwazitumije mu rwego rwo guhaza isoko ryabwo ryashakaga indabo zigenewe umunsi wahariwe abakundana.
FranceInfo ivuga ko isoko ry’indabo ku isi rifite agaciro kagera kuri Miliyari 4$ buri mwaka.
Igihugu cya mbere kigura indabo kurusha ibindi mu Burayi ni u Buholandi. Ibindi bihugu byeza bikanagurisha indabo kurusha ibindi ku isi ni Espagne, Israël na Kenya.
N’ubwo ari uko bimeze ariko u Rwanda rufatwa nk’igihugu kiri kohereza indabo nyinshi kurusha ibindi ubirebeye mu myaka mike ishize.
Ubutaka bw’u Rwanda cyane cyane ubwo mu Burasirazuba bubereye ubuhinzi bw’indabo.
Ibindi bihugu u Rwanda rwoherereza indabo ni Ouganda, Tanzania, DRC, u Buholandi, u Bubiligi, u Bwongereza, u Budage n’u Bufaransa.
Indabo mu bihe bya COVID-19…
Mu bihe bya COVID-19, mu Burayi ubukwe bwaragabanutse ariko gushyingura biriyongera, kandi ibi biri henshi ku isi. Mu yandi magambo bivuze ko n’ubundi isoko ry’indabo rikiboneka.
Ubundi muri rusange iyo abantu batari gushyingira baba bari gushyingura kandi muri ibi bintu byombi hakenerwa indabo.
Ikindi gihugu cyo mu Karere kizwiho koherereza amahanga indabo ni Kenya. Ab’i Burayi bazi ko indabo bagura iyo zidaturutse mu Rwanda, zituruka muri Kenya.


text:
Imyidagaduro
Anne Kansiime Agiye Kwibaruka Imfura Ku Myaka 34
Umunyarwenya ukomeye wo muri Uganda Anne Kansiime agiye kwibaruka umwana wa mbere, nyuma yo gutandukana n’umugabo bari barashyingiranywe akaza kubona undi.
Mu ifoto yanyujije kuri Instagram kuri uyu wa Kane, Kansiime yagaragaje mu byishimo byinshi ko akuriwe, mu gihe ubundi amafoto ye inda yabaga itagaragara.
Yanditseho ati “Nakomeje gushaka uko nabwira Ininja zanjye ko vuba aha umugabo wanjye @skylantagram nanjye tuzabona Ininja nto iziyongera mu muryango wacu.”
Kansiime agiye kubyara nyuma yo gushakana na Tukahirwa Abraham uzwi nka Skylanta, umuhanzi w’injyana ya Reggae.
Nubwo batashyingiranywe byemewe n’amategeko, bamaze igihe bakundana ndetse babana, uhereye ubwo uyu munyarwenya yari amaze gutandukana na Gerald Ojok, umugabo we wa mbere.
Ntabwo impamvu zatandukanyije aba bombi bari bamaranye imyaka itanu zakunzwe kuvugwaho, gusa hakekwa ko ari ukubura urubyaro kwatumye batangira kwitana ba mwana.
Kansiime yakomeje kuvuga ko atazi icyatumye umugabo wa mbere amwanga, gusa agakeka ipfunwe riterwa n’uko wenda yamurushaga amafaranga.
Uyu azaba ari umwana wa mbere wa Kansiime.


text:
Musanze: Barinubira gusiragizwa na REG yabahaye cash power ‘zikora zipfa’
Abaturage bo mu kagari ka Gakoro mu murenge wa Gacaca ho mu karere ka Musanze barinubira guhabwa serivisi mbi na sosiyete y’igihugu ishinzwe ingufu(REG), yabahaye mubazi z’amashanyarazi (cash power) zipfa buri kanya bakaba bamaze icyumweru bari mu kizima.
Aba baturage bamaze icyumweru bahawe amashanyarazi n’izi mubazi(cash power), ariko ntibasogongera neza ibyiza by’aya mashanyarazi kuko mubazi zayo zakoze mu gihe kitarenze iminota 30 nyuma zirapfa nk’uko babitangarije RBA.
Uku gupfa bavuga ngo ni imibare yajemo itabemerera gucana(code), bagiye ku cyicaro cya REG babaha indi bashyiramo ivamo akanya gato birongera birapfa. Nyuma hari abakomeje gusiragizwa muri izi ngendo bararambirwa kandi nabwo batari gucana.
Mu majwi atandukanye y’aba baturage bagira bati”Ntabwo tugicana ngo umuriro wake, twebwe hari konteri baduhaye, ntabwo biri kwaka, byaka nk’iminota 20 bikazima. Uyu muriro waraje uraka, waka nk’iminota 10 cyangwa 20, bigeze aho birazima. Hazamo kariya gakode, baratubwira ngo tujye kuri REG. Tugeze kuri REG n’ubundi baduha imibare tuyishyizemo kariya kantu kavamo, tuyishyizemo byaka n’ubundi nk’iminota nka 30 kugeza n’ubu bikomeza kuzima, kugeza n’ubu turi mu icuraburindi.”
Ubuyobozi bwa REG ishami rya Musanze ntibuhuza n’abaturage kuri iki kibazo.
Umuyobozi w’umusigire w’iyi sosiyete Munyaneza Jean Bosco agira ati “Niyo cash power uko yaba imeze cyangwa ari umuntu wayicokoje ariko nyuma yaho iyo bigaragaye ko umuriro uyirimo wanze gusohoka baratugana tukabaha ibyo bita temper receipt, iyo tuyibahaye rero irafunguka. Ubwo n’abatugannye batubwira izo mbogamizi twagiye tuzibaha, cash power zabo tukumva ko zafungutse. Nyuma yaho ntabwo bigeze bongera kugaruka ngo babe batumenyesha ikibazo uko kimeze.”
Nubwo REG ivuga ko abayigejejeho ibyo bibazo yabikemuye, abaturage bavuga ko bayigejejeho ibyo bibazo kenshi ntibabikemurirwe.
Mu majwi atandukanye bati ” Ejobundi nagiye kuri REG bampa imibare ndaza ndayikora biraka, Bimaze kwaka bigejeje nimugoroba bihita bizima, ejo nsubirayo, bampa indi mibare, nyigejeje mu rugo nyishyiramo biraka, kugeza n’umugoroba n’ubundi bihita bizima, kugeza n’ubu n’ubundi nta muriro mfite.”
Undi ati “Ejo rero nabyukiye kuri REG bampa imibare yo kujya gukanda bikavamo, ikintu kimeze nk’urufunguzo rwa konti kivamo, ngeze mu rugo waka iminota 20. Biri kwikupa noneho hariya muri mubazi bigakomeza kubara ko umuriro urimo, ariko amatara yazimye. Kuva baduha umuriro twarabyinnye turishima, dukoma amashyi ariko ubu….”
Undi ati “Baduha imibare yo kujya gukanda. Turabaterefona, ubwo nibwo bahise bavuga ngo ikibazo turakizi, turi gushaka uburyo byakosoka, ubwo ni aho byahagarariye.”
Munyaneza dore icyo yongeraho, ati “Batugane rwose dukorane nabo kugeza ubwo tubashije kumenya ngo koko iyi cash power uyu muturage afite, ifite iki kibazo. Niba koko ifite iki kibazo turayikuraho tubahe indi.”
Abaturage bataka iki kibazo ni abo mu miryango 27 yo mu midugudu itatu.
Abaturage bakunze kuvuga ko bitabaza REG ikibazo kikamara nk’icyumweru kitarakemuka cyangwa ngo ikabirengaguza burundu. Batanga urugero rw’amatara yo ku muhanda yaka azima akongera kwaka aru muri santere ya Kinigi bavuga ko abicira amaso. Ikibazo cyayo bakigejeje kuri REG ariko ngo ntacyo yagikozeho.
Abakozi n’abayobozi b’iyi sosiyete baherutse mu itorero bafatiyemo ibyemezo bikomeyw byo gutanga serivisi nziza batizigamye; bakira umuturage uko abitabaje.
Ntakirutimana Deus


text:
Ikinyamakuru impamba.com cyasuye rwiyemezamirimo witwa Nkwakuzi Ignace ukorera mu Murenge wa Nasho, Umudugudu wa Mulindi mu Kagari ka Rubirizi ho mu Karere ka Kirehe ufite uruganda rukora inzoga yitwa Ishema binyuze muri sosiyete (company) yitwa “Urwagwa Ishema Ltd”, maze avuga aho igitekerezo cyaturutse n’inyungu rufite ku baturage by’umwihariko ba Nasho.
Nkwakuzi kuri uyu wa Mbere tariki ya 4 Werurwe 2019, yatangarije umunyamakuru ko igitekerezo cyo gukora uruganda rutunganya inzoga Ishema yakigize nyuma yo gusura abaturage b’i Mutenderi mu Karere ka Ngoma akabona uburyo bahinga insina bakoramo inzoga.
Nkwakuzi avuga ko inyungu abaturage ba Nasho bafite ku ruganda Urwagwa Ishema Ltd ari uko bagurirwa umusaruro wabo no kuba hari abakozi babonye akazi babikesha uru ruganda.
Ngirumuhire Jean Baptiste umuyobozi wa “Company Urwagwa Ishema Ltd” rutunganya inzoga Ishema yatangarije ikinyamakuru impamba.com ko iyi nzoga ikozwe mu bitoki cyane cyane bya Fiya, ubuki n’amasaka. Yavuze ko iki kinyobwa gikunzwe kuko kidatera umunaniro.
Ikindi Ngirumuhire yavuze ni uko bafite amashami i Ngoma, Rwamagana, Kirehe na Kigali, yagize ati “icyiza cy’iki kinyobwa cyacu ni umwimerere twagiye gushyiraho iki kinyobwa kugira ngo duheshe agaciro ibitoki twari tumaze kugira duhereye ku bitoki byacu bya Fiya n’ibyabaturanyi duturanye bahinga ibyo bitoki, ikindi ubuki twari dufite na none twagombaga kububyaza umusaruro aho kugira ngo tujye dushakisha amasoko hirya no hino, tuwubyaza umusaruro dukora iyo nzoga”.
Muri Kigali Inzoga Ishema iboneka ku Kimironko n’i Nyamirambo.
Urwagwa Ishema rukaba rufite icyangombwa cy’Ikigo cy’Igihugu Gishinzwe Ubuziranenge (RSB).
Ku bijyanye n’ibiciro buri wese mu rwego rwe yagura Urwagwa Ishema kuko hari icupa rito n’irinini.
Nkwakuzi Ignace nyir’Urwagwa “Ishema” na none yatambagije umunyamakuru ibice bitandukanye bitunganyirizwamo inzoga Ishema.
Amafoto agaragaza inzira zose zifashishwa kugeza Urwagwa Ishema rutuganye
Uwakwifuza kurangura Urwagwa Ishema cyangwa kugira ibindi asobanuza yahamagara kuri 0788467354 cyangwa kuri 0788678991
Ibindi bikubiye mu bikubiye kuri uru ruganda Urwagwa Ishema muzabigezwaho mu bihe bitandukanye.


text:
Fred Rwigema yicwa Paul Kagame akimikwa (Uko Paul Kagame yatanze abatutsi ho ibitambo)
Igitabo "Uko Paulo Kagame yatanze abatutsi ho ibitambo" cyanditswe na JMV Ndagijimana mw'icapiro La Pagaie, 2009 editionslapagaie@yahoo.fr
"Ku itariki ya 2 Ukwakira 1990, haciye gake ngo intambara ihite irangira bitewe n'impamvu ikomeye ariko yakomeje kugirwa ibanga kugeza mu mpera z'Ukwakira. Jenerali Fred Rwigema wari uyoboye ingabo z'inyeshyamba yapfuye mu buryo butigeze busobanuka kugeza ubu. Ubuyobozi bukuru bwa FPR bwahishe iyo nkuru kugeza mu matariki 10 y'Ukwakira; ndetse n'itangazamakuru mpuzamahanga rigwa mu mutego rikomeza gusingiza ibigwi b'uwo mu jenerali w'umusore. Nyamara habaye ibintu bidasanzwe byatangiye kuzana urwikekwe muri FPR. Kuva mu ibitero bigitangira, abasirikari bakuru babiri nibo bagiye ku isonga basa naho ari bo mu by'ukuri bayoboye urugamba. Ba majoro Bayingana na Bunyenyezi ni bo bonyine bavugiraga ku maradiyo mpuzamahanga mu izina ry'inyeshyamba, ntibigere bahingutsa izina ry'umugaba wabo. Ahagana mu matariki 10 y'Ukwakira, impuha zica umugongo zatangiye guhwihwiswa mu mpunzi zo muri Uganda, zivuga ko Fred Rwigema yaba yarakomeretse bikomeye akoherezwa mu Bwongereza.
Jye namenye urupfu rwa Fred Rwigema hashize iminsi mike nyuma apfuye. Mu muhango w'icyubahiro wo kunsezeraho wateguwe na mwene wacu Fawusitini Kinuma, muri icyo gihe wari umukozi mukuru w'Umuryango w'Ubumwe bw'Afurika, nahuye n'umukozi wo muri Uganda wari uherutse kuza muri OUA avuye i New York. Bwana Gedewoni Kayinamura, kuko ari we mvuga, ni Umututsi ufite ubwenegihugu bwa Uganda. Mu biganiro twagiranye, ntiyampishe ko ashyigikiye inyeshyamba n'uruhare mubyara we Patrick Mazimpaka abifitemo, nk'umwe mu bashinze uwo muryango. Uwo mugabo ukomoka iwacu yahise anambwira ibihuha byakomezaga kuvugwa, bivuga ko Fred Rwigema yaba yarapfuye. Mubajije aho yakuye icyo gihuha, ansubiza ko umwe mu nshuti ze ziba i Kampala yamumenyesheje ko hashize iminsi mike bakora icyunamo rwihishwa mu rugo rw'uwo mujenerali w'inyeshyamba. Yanzura agira ati: «Ibyo byo si impuha!» Akomeza anyihanangiriza agira ati: «Ntukeke ko urupfu rwa Fred Rwigema ruzahagarika intambara. Habe na gato. Muramenye mutagwa mu mutego wo kwirara! Mushake vuba igisubizo ku bibazo byakuruye intambara, nibitaba ibyo u Rwanda ruzinjira mu ntambara z'urudaca nka Somaliya. Bariya bantu ni inkotanyi zuzuye, Nyakubahwa!» Tumaze kwiyakira, namenyesheje Kigali impuha z'urupfu rwa Fred Rwigema, mbamenyesha n'uko iby'iwacu bishobora kuba nk'ibyo muri Somaliya, nkuko byahanurwaga na Gedewoni Kayinamura, wigeze guhagararira u Rwanda i New York ku ngoma ya FPR.
Nk'aho tuvugiye aha inkuru yahise iba kimomo muri Kigali. Si ugucura amagambo barasizora! Bamwe bavuga ko ari ibihuha bigamije kuyobya abantu. Bavuga ko Rwigema akora ingendo azenguruka isi ashaka intwaro zikomeye. Gutangaza ko yakomeretse bavuga ko byaba ari umutego. Abandi bemeza urupfu rwe kandi bemeza ko FPR yatsinzwe. Ibyo ari byo byose, ingabo z'u Rwanda zongeye kwiminjiramo agafu zumvise ko zakomerekeje cyangwa zahitanye umugaba w'inyeshyamba. Bamwe mu basirikari bakuru b'abasore ndetse n'ababungirije bivugaga ibigwi ko ari bo bamwishe. Ku itariki ya 23 Ukwakira 1990, haza indi nkuru ica igikuba: ba bavugizi babiri ba FPR na bo bavuye mu nzira. Iyo nkuru yaje ari incamugongo dore kuko ibintu byari bikomeye ku rugamba kuko inyeshyamba zari zimerewe nabi, zikubitwa incuro buri munsi. Mu mpera z'Ukwakira, icyiciro cya mbere cy'intambara ya FPR cyarangiye mu kajagari kadasanzwe. Zimaze kwirukamywe ku butaka bw'u Rwanda, ingabo za FPR zasubiye muri Uganda, mu gihe ingabo za guverinoma zazengurukaga intara y'Umutara zihiga, zinafata mpiri inyeshyamba zicyihishe muri cyanya cy'Akagera. Perezida Habyarimana yashobora kwishimira ko arukize by'agahe gato. Ahubwo se ikibazo cyari gikemutse kubera iyo mpamvu? Abahagarariye impunzi bo mu Buraya bo bavugaga ko ari inyeshyamba zasubiye inyuma ngo zongere zisuganye, zitegura intambara izamara igihe kirere. Ese Perezida wa Uganda we ubwe yashoboraga kwemera bene icyo gisebo? Kwaba ari ukumwibeshyaho!
Ku byerekeye impamvu zo gusubira inyuma kw'ingabo za FPR, abenshi bakeka ko urupfu rutunguranye rw'umugaba wazo rwaziciye intege ndetse rukanatera ibibazo mu mikorere yazo. Hari abavuga ko urupfu rwe rufitanye isano n'urw'abari bamwungirije, ba Majoro Bayingana na Bunyenyezi. Havugwa ko habaye ukutumvikana mu buyobozi bukuru bwa FPR mu gutegura ikindi gitero mu gihe byagaragaraga ko ikibazo cyashoboraga gukemurwa mu nzira z'amahoro. Jenerali Fred Rwigema we ngo yari yahisemo kwakira icyifuzo cya Perezida Habyarimana, mu gihe abandi mu bagize ubuyobozi bukuru bimirizaga imbere intambara. Ntibyatinze ukuri kuragaragara, kuko nyuma y'amasaha 24 gusa Inkotanyi zinjiye ku butaka bw'u Rwanda, agatsiko k'abanyabwenge bashinje Fred Rwigema ubugwari ndetse n'amakosa mu mikorere ye. Mu nama yateguwe mu ntangiriro z'Ukwakira, Jenerali Fred Rwigema yahise yicwa n'abari bamwungirije. Bakora ibishoboka byose ngo iryo yicwa rigaragare nk'aho ari impanuka yazize. Ba bagambanyi baboneraho urwaho rwo kwikomereza intambara nta wubakoma mu nkokora kandi umutima uri mu gitereko.
Perezida Museveni wakundaga Fred Rwigema nibwo ahise afata icyemezo cyo guhagarika akajagari. Ku bwe byari ngombwa guhorera Fred no gusubiza ibintu mu buryo mu buyobozi bwa FPR. Nta gutinda mu mayira, Yoweri Museveni yahamagaje Majoro Paul Kagame, wari ushinzwe iperereza rya gisirikari mu ngabo za Uganda, wari uherutse koherezwa mu mahugurwa muri Leta Zunze Ubumwa z'Amerika. Paul Kagame yagaruka i Kampala ahagana ku itariki ya 10 Ukwakira 1990. Nyuma y'amanama menshi yagiranye na Perezida Museveni, yambutse umupaka ajya ku rugamba ku itariki ya 14 Ukwakira 1990. Hashize icyumweru kimwe gusa, ku itariki ya 23 Ukwakira, ba majoro Bayingana na Bunyenyezi bahita bicwa ku itegeko rya Paul Kagame. Inzira iba irafunguwe haba habonetse undi mugaba mushya. Nk'umusirikari mukuru watinywagwa kurusha abandi mu ngabo za Uganda, Kagame yari azwiho cyane cyane kutagira impuhwe, akaba yarabigaragaje mu kurwanya inyeshyamba zo mu majyaruguru ya Uganda. Abasirikari ba Uganda bari baramuhimbye izina ka Ponsiyo Pilato.
Majoro Paul Kagame yari afite imyaka 30 mu gihe bateraga u Rwanda, akaba yarakuriye mu buhungiro nka Fred Rwigema. Nyina yari murumuna wa Rozaliya Gicanda, umupfakazi w'umwami Mutara III Rudahigwa. Iyo sano idasanzwe y'uwo majoro w'umusore n'abami ba nyuma b'Abatutsi yari akarusho ko kwemerwa cyane cyane mu bihe nk'ibyo. Kugaragara kwe bwa mbere nk'umugaba wa FPR kwahuriranya n'imishyikirano ya mbere yateguwe na Perezida Mobutu wa Zayire, yahuje FPR n'intumwa zari zihagarariye u Rwanda bakagera ku cyemezo cyo guhagarika intambara by'igihe gito."
Igitabo "Uko Paulo Kagame yatanze abatutsi ho ibitambo" cyanditswe na JMV Ndagijimana mw'icapiro La Pagaie (2009)


text:
IMANA Y’UMUHINZA SIYO Y’UMWEGA N’UMUNYIGINYA
- Views 8195
Abanyarwanda benshi kubera inyigisho z’inkotanyi zicurika amateka, batwerera ibyaha abazungu,babashinja ko babahinduriye imyemerere n’Imana yabo basengaga.Babashinja,kuzana amoko,ikiboko n’indi mico itari isanzwe i Rwanda.
Muri iyi nyandiko ntoya,ndashaka kugaruka ku kintu kijyanye n’imyemerere y’abanyarwanda bo hambere. Abashakashatsi barimo Niyomugabo Nyamihirwa Gerard,yabyanditseho igitabo,nubwo ntaragisoma ngo menye niba hari aho duhurira cyangwa dutandukanira,ntabwo byambuza gutanga ibitekerezo byanjye ku bivugwa n’ubutegetsi bwa Kagame Paul n’inkotanyi ayoboye,ndetse n’abandi batwerera abazungu ibibabaho n’ibyababayeho kuva u Rwanda rwabaho.
1. Imyemerere y’abanyarwanda n’amahame ajyanye no kwizera imana by’ukuri.
Ubusanzwe umuntu usenga arangwa no kugira neza bishingiye k’urukundo rutavanguye,rutagira ishyari,rutinubira uwo ariwe wese,rutagira inzika kandi rutaryarya.
Ibi byose mvuze hejuru byabuze mu Rwanda kuva ubwami bw’abanyiginya n’abega bushinze imizi mu Rwanda,ahagana mu kinyejana cya 15-19. Nkuko Imana twigishijwe n’ibitabo by’iyobokamana itubwira,twumva ko itegeko risumba ayandi ari « ukugira urukundo,ugakunda mugenzi wawe nkuko wikunda ubwawe ». Duhereye aho rero, Abazungu baza mu rwanda, basanze nta rukundo ruhaba nkuko i Burayi ruhaba cg uko itegeko ry’Imana ribivuga ngo mukundane nkuko data wo mw’ijuru yabakunze. Abami b’abanyiginya barimburaga abantu,bakabakoresha uburetwa kandi bakavangura amoko, ibyo yaba abazungu ba mbere binjiye mu Rwanda barasanze bimeze uko kandi kenshi byabaga akarengane gashingiye ku moko.
Imana zasengwaga bishingiye k’umyumvire yicyo gihe kandi ntawanyuranyaga n’ugushaka kw’Ibwami. Imigenzo yariho,abantu bita gusenga byari bishingiye ku guterekera no kubandwa bakambaza ibigirwamana babyita Imana. Iyo mihango bavuga ko bateshejwe n’abazungu, bakavuga ko ari n’iyobokamana nyarwanda ryo hambere. Izo mana nako ibigirwamana, zazanwe niyo ngoma nyiginya kuko amazina amwe yazo yerekana aho zaje zitiruka.Urugero nka Nyabingi yasengwaga ikanaterekerwa yavaga i Bugande kuko bisobanura nyabyinshi mu rurimi rw’urunyankole. Iyo nyabingi itandukanye n’ibyo tubonana cyangwa dusoma mw’iyobokamana, iyi Mana nyayo, yo itanga umunezero,amahoro, n’uburumbuke. Nyabingi rero yo iboneka kandi yabonekaga mu bapfumu, ndetse uwo abakozi ba sekibi bayiterereje akarwara ibisazi, akandavura, ndetse akabura burundu umunezero muri we no mu be. Urugo rwageragamo Nyabingi rwabaga rucanye ukubiri n’ibyiza Imana yaremye.
Ryangombe.
« Rya »biva mu shinga « Kurya » mu giswayire ni « kukula »
Ingombe » bivuga Inka mu giswayire.
Ryangombe bigaragara ko ari ururimi rw’igiswayire,uyu Ryangombe wasengwaga akanaterekerwa hakoreshejwe kubaga inka, bigaragara ko atari umuco nyarwanda, ahubwo n’umuco waturutse muri za Karagwe Tanzaniya, ahavugwa haturutse umwami w’urwanda wa mbere w’umunyiginya Ruganzu l Bwimba ariwe wahise atura i Gasabo, agatangira gutsemba Abahinza n’ubutegetsi bwabo. Gusa we ntibyaje kumuhira kuko yaje kwicwa n’ingabi z’umuhinza wa Gisaka, maze umukobwa we Robwa yari yarashyingiye Umuhinza w’igisaka mu rwego rwo kujya kumutata, yumvise ko se yishwe n’ingabo zaho yashyingiwe, ubwo se yahateraga azi ko afite amakuru yose yo guhitana umwami (umuhinza w’igisaka), akarushwa imbaraga, Robwa yisotse ku nkota ngo inda atwite ayipfane atabyariye Abahinza b’abahutu.
Ngarutse ku bindi byafatwaga nk’Imana bigaterekerwa, Ingero ni nyinshi kuko n’abandi nka ba Binego bya Nyirakajumba, uyu afitanye isano nabo ba nyamyuka mibi bo hejuru nawe yarasengwaga, akaniyambazwa nk’Imandwa n’ababandwa. Hari ba Jyajya, nubu mu Rwanda ababahagarariye mubona ko bakoresha imyuka mibi, mubyo bita kuvura indwara. Uyu Jyajya nawe arasengwa agasingizwa nabo ba nyamyuka mibi biyita abavuzi ba gakondo. Ndabita imyuka mibi kuko uwabakurikiye akabaramya, nta mahoro agira.
2. Ubundi m’ubyukuri abanyarwanda basengaga bate kandi izihe Imana?
Mbere y’umwaduko w’abanyiginya n’ingoma zabo, abanyarwanda barizeraga kandi bagasenga. Mu rwanda nt’amateraniro yabagaho cg se amazu manini y’insengero yabagaho ariko buri mu nyarwanda, iyo yageraga aho asaba, yambaza ashima, yiyambazaga Imana Rugira, Iyakare, Data…
Abanyarwanda batizeraga izo mana twazaniwe n’abaje bava Uganda,Tanzaniya n’iburayi, bari basanzwe bizera. Bakizera Usumbabyose, ariwe bitaga Rurema,waje kuvamo Imana, Rugira, Data, Iyakare, nanone abazanye n’abanyiginya batarayobotse ibigirwamana bya Ryangombe, Nyabingi,na Nyirakajumba Binego, bo bizeraga Ruhanga, nabyo n’ikinyankole bivuga « Rurema » ibi bikaba rwose byarahuraga n’imyizerere abanyarwanda b’abahinza, nabo bayoboraga bari bafite.
Iz’imana zaje ziva hanze mu muco wa handi zaje zitsimbatazwa n’ubutegetsi bwa cyami, bushingiye ku bwoko bw’abanyiginya n’abega b’abagabekazi, maze Imana isumba byose abanyarwanda bitaga Rugira, Iyakare nandi mazina menshi isimbuzwa Nyabingi, Ryangombe, Binego bya Nyirakajumba n’andi mazina.
Mbibutse ko i Bwami ariho haberaga imihango myinshi ijyanye no guterekera ibyo bigirwamana. Aho ndetse umwami mbere yo kuyobora yabanzaga kwemererwa n’abapfumu, bakamukagira ndetse bakanamwambika impigi n’ibiheko bamubwira ko bizamurindira umubiri n’ubutegetsi bwe. Iyo umwami w’abanyiginya yajyaga gutera ikindi gihugu yabanzaga kubiraguriza.
Ubwo buryo rero bwo guterekera,kuraguza no kubandwa, ntabwo abanyarwanda bambazaga Rugira,Iyakare,Ruhanga,Data, babwicuza. Ahubwo abazungu baza bazanye uburyo bwiza bwo kumenya neza cyane Imana abanyarwanda bari basanzwe biyambaza, bamenya uburyo n’ukuntu bayiyambaza, bashyirirwaho aho bayambariza bifatanije kuko ababiri bishe umwe, kandi bakanabikorera mu busabane bwo nkingi n’isoko y’urukundo rwa Kinyarwanda, nkuko byari indangagaciro z’umunyarwanda mu gihe cy’ubutware bw’Abahinza.
Nsengiyumva De Gaule.


text:
Uyu munsi tariki ya 07/07/2017, inama y’Inteko Rusange y’Umuryango wa Bibiliya mu Rwanda yemeje Pasteur MUKAMAKUZA Teresa nk’Umunyamabanga mushya w’uwo muryango. Pasteur Teresa yize Ubucuruzi n’Ibaruramari mu mashuli yisumbuye, afite kandi License muri Tewolojiya, Maitrise muri Tewolojiya n’Amajyambere ndetse arimo gukorera PhD mu bijyanye n’Iterambere. Yakoze imirimo itandukanye ya gishumba mu Itorero rye ry’Abaperesibiteriyeni harimo kuyobora Paruwasi zitatandukanye, kuyobora ururembo rwa Kigali. Ubu muri iyi minsi yari Umuyobozi wa Peresibiteri ya Zinga (Iburasiorazuba.
Asimbuye kuri uwo Mwanya Rev Canon Kayijuka Emmanuel wari amaze igihe kitari gito ayobora umuryango wa Bibiliya mu Rwanda.
Umuryango wa Bibiliya washinze imizi mu Rwanda mu mwaka wa 1977. Mu ntego zawo harimo gusobanura Bibiliya hibandwa kuyo abakirisitu bakeneye cyane harimo Bibiliya Yera, Bibiliya Ntagatifu na Bibiliya Ijambo ry’Imana. Indi ntego ni ugucapa Bibiliya, kuyamamaza, gushaka umutungo utuma Bibiliya iboneka no kuyikorera ubuvugizi muri rusange.
Umuryango wa Bibiliya mu Rwanda uhuriyemo Amatorero y’Abaporotesitanti atandukanye hamwe na Kiliziya Gatulika.
Twifurije Rev Teresa imirimo mwiza.


text:
Murekezi Anastase wari usanzwe ari Minsitiri w’Intebe muri Guverinoma icyuye igiye yagizwe Umuvunyi Mukuru aho yasimbuye Aloysia Cyanzayire.
Itangazo ryaturutse mu Biro bya Minisitiri ryagaragazaga abagize guverinoma bashya ndetse n’abandi bayobozi, riravuga ko Perezida Kagame ari we wamuhaye izo nshingano.
Ubwo yakiraga indahiro ya Minisitiri w’Intebe mushya, Perezida Kagame yashimiye cyane umurava waranze Murekezi ubwo yari akiri Minsisitiri w’Intebe, amwizeza ko azakomeza gukorera igihugu mu yindi mirimo azashingwa.
Umukuru w’Igihugu yagize ati “Ndizera ko Murekezi azakomeza gukorera igihugu mu zindi nshingano zifitiye igihugu akamaro, ikindi ni uko iyo udakora umurimo umwe ushobora gukora uwundi, ndibwira rero ko Murekezi ubushake bwe n’ubwitange n’ibyo yakoze bitari imfabusa, ahubwo bizakomeza no mu yindi mirimo nayo ifitiye igihugu akamaro bitari ibyo kuba Minisitiri w’Intebe gusa, ibyo rero biraza gukurikiraho mu minsi iri imbere.”
Murekezi abaye Umuvunyi wa gatatu kuva urwo rwego rwashyirwagaho muri 2003, aho rwabanje kuyoborwa na na Senateri Tito Rutaremara nyuma aza gusimbuzwa Aloysia Cyanzayire.
Minisitiri Anastase Murekezi wavutse mu 1952, ni umugabo wubatse ufite umugore n’abana babiri. Yavukiye mu karere ka Nyaruguru mu ntara y’Amajyepfo y’u Rwanda.
Ni inzobere mu buhinzi yabiherewe impamyabumenyi muri kaminuza ya Louvain-La-Neuve yo mu Bubiligi
Kuva mu 1984 kugera mu 2004 yakoze imirimo inyuranye muri minisiteri y’ubuhinzi n’ubworozi
Mu mwaka wa 2004 Anastase Murekezi yagizwe umunyamabanga wa Leta ushinzwe gukurikirana inganda no guteza imbere ishoramari kugera muro 2005 ubwo yabaga minisitiri ushinzwe ubuhinzi n’ubworozi.
Guhera muri 2008 kugeza muri Nyakanga 2014, Murekezi yabaye Minsitiri w’Abakozi ba Leta n’Umurimo, aho yaje kuhava agirwa Minisitiri w’Intebe akaba yahavuye ashyirwa mu Rwego rw’Umuvunyi.
Anastase Murekezi


text:
YASUWE 21
Imyaka 25 irashize u Rwanda rubohowe ubutegetsi bubi bwaruganishije kuri Jenoside yakoreye Abatutsi mu 1994 igahitana ubuzima bw’inzirakarenga zirenga miliyoni. Urwo rugamba rwayobowe n’abana b’u Rwanda banze guhera ishyanga, bakanga kuba insina ngufi ahubwo batitaye ku nzira y’inzitane banyuragamo, bemera guhara ubuzima bwabo ngo igihugu gitekane. Ubu intsinzi yabo niyo igejeje u Rwanda ku byiza ntegereranywa.
Taliki ya 1 Ukwakira, ni itariki yibutsa itangira ry’urugamba rwo kubohora u Rwanda rwatangiye mu 1990, ubwo ingabo zari iza FPR Inkotanyi, APR, zahagurukiye kubohora u Rwanda ndetse zihagarika jenoside yakorewe abatutsi.
Mu mwaka wa 1990
Tariki ya 1 Ukwakira: Umupaka wa Kagitumba wagabweho igitero. Cyabaye ikimenyetso cy’itangira ry’urugamba rwamaze imyaka ine nyuma y’uko abari bagize umuryango FPR Inkotanyi biyemeje kubohora igihugu hifashishijwe inzira y’intambara.
APR, ishami rya gisirikare rya FPR, ku ikubitiro ryari riyobowe na Jenerali Majoro Fred Gisa Rwigema wari uyoboye uru rugamba. Bageze i Kagitumba, Rwigema yasobanuye mu magambo make impamvu y’urugamba rwari rutangiye, avuga ko mu mateka y’u Rwanda ubuyobozi bubi ari bwo bwazanye amacakubiri n’ibindi bibazo byose byari byugarije u Rwanda.
Yababwiye ko akazi kabo kagomba ubwitange, yagize ati “Abafite ubwoba basubire inyuma, kuko intambara dutangiye ikomeye … kandi ntimwibeshye ngo hari abandi bazayidufasha atari Abanyarwanda ubwabo.”
Mu gihe kingana n’iminsi 14 ya mbere y’urugamba, bamwe mu bayobozi bakuru ba APR barishwe bitera icyuho gikomeye mu buyobozi, ndetse n’umuhate utangira kugabanuka ku basirikare bari basigaye.
Mu bishwe harimo Umugaba Mukuru w’Ingabo z’Inkotanyi, Jenerali Majoro Fred Gisa Rwigema wishwe arasiwe Nyabwishongwezi nk’uko amakuru yatangajwe icyo gihe yabyemeje, yarashwe tariki ya 2 Ukwakira 1990. Abari bamuri hafi bavuga ko ijambo rya nyuma yavuze rigira riti “Aduyi amenipiga”(ugenekereje bivuga ngo “umwanzi arandashe).
Nyuma yo gucika intege kw’aba basirikare kubera urupfu rwa Rwigema, kuwa 20 Ukwakira 1990, Perezida Paul Kagame wari Majoro yavuye muri Leta Zunze Ubumwe z’Amerika aho yari ku ishuri maze akomeza kuyobora urugamba rwo kubohora u Rwanda, azana uburyo bushya bw’imirwanire n’izindi mpinduka nyinshi zatumye APR itsinda uru rugamba.
Taliki ya 4 Ukwakira: Ingabo z’Abafaransa 300 zageze mu Rwanda mu butumwa bwo kurinda Abafaransa bari mu gihugu ndetse icyo gihe nibwo batayo ya 9 y’ingabo za RPA zafashe Umujyi wa Nyagatare.
Mu ijoro ryo ku italiki ya 4 rishyira kuwa 5 Ukwakira, Guverinoma ya Habyarimana yavuze ko Inkontanyi zateye Umujyi wa Kigali. Yahise ifunga Abatutsi basaga ibihumbi 10, n’abandi banyapolitiki benshi mu bice bitandukanye by’u Rwanda.
Tariki ya 5 Ukwakira: Abasirikare 535 b’Ababiligi n’abaturutse muri Repubulika Iharanira Demokarasi ya Congo yitwaga Zaire baje gutera ingabo mu bitugu ingabo za Habyarimana.
Taliki ya 6 ni ya 7: Batayo ya 4 y’ingabo za RPA yafashe Gabiro.
Taliki ya 8 Ukwakira: Nyuma y’isibaniro n’Inkotanyi i Kagitumba, ingabo za FAR (Force d’ Armé Rwandaise) zishe Abahima 1,000 bo mu Mutara bo mu bwoko bw’Abatutsi.
Taliki ya 11 kugera kuri 13 Ukwakira: Mu Rwanda hakozwe ubwicanyi bwahitanye Abatutsi bagera kuri 400 mu cyahoze ari Komini Kibilira ku Gisenyi, aho byiswe igerageza rya jenoside.
Tariki ya 23 Ukwakira: I Ryabega habereye urupfu rwa bamwe mu basirikare bakomeye mu Nkotanyi barimo Major Bunyenyezi na Major Bayingana,baguye mu mutego wa FAR.
Taliki ya 1 Ugushyingo: Hatangiye intambara yo mu ishyamba, ndetse ku itariki ya 3, Inkotanyi zifata umuhanda ujya Gatuna.
Taliki ya 13 Ugushyingo: Perezida Habyarimana yemereye amashyaka atavuga rumwe n’ubutegetsi gukora, ndetse anavuga ko ubwoko bugomba gukurwa mu ndangamuntu n’ubwo bitigeze bikorwa.
Mu mwaka wa 1991
Taliki ya 3 Mutarama: APR-Inkontanyi yahinduye isura y’imirwano igaba igitero gikomeye mu duce twa Gatuna na Kaniga mu rwego rwo kwima inzira ibikoresho by’ingabo za FAR.
Taliki ya 7 Mutarama: Abanyarwanda benshi bakatiwe igihano cy’urupfu bitwa ibyitso by’Inkontanyi.
Taliki 23 Mutarama: Inkotanyi zafashe Umujyi wa Ruhengeri zifungura imfungwa;
Kuri iyi tariki kandi habayeho guhagarika intambara, hashyirwaho GOM (Umutwe w’indorerezi w’abasirikari wari uhuje Inkotanyi na FAR).
Mu mpera za Mutarama kugera mu ntangiriro za Werurwe, hishwe Abagogwe bo mu bwoko bw’Abatutsi bari hagati ya Magana atanu n’igihumbi.
Taliki ya 16 Nzeli: Habayeho imishyikirano ya Leta y’u Rwanda na FPR-Inkotanyi ibera mu cyahoze ari Zayire (RDC) ahitwa Nsele-Gbadolite.
Mu mwaka wa 1992
Muri Werurwe, hashinzwe ishyaka rya CDR, icyo gihe hishwe Abatutsi bagera kuri 300 mu Bugesera.
Muri Gicurasi: Igitero gikomeye cya RPA cyafashe zimwe muri komini, bituma abaturage basaga ibihumbi 350 bava mu byabo.
Muri Kanama: Abatutsi benshi barishwe ku Kibuye.
Mu Gushyingo: Leon Mugesera yavuze ijambo ku Kabaya aho yakanguriraga Abahutu gutsemba Abatutsi, avuga ko bazasubizwa aho yavugaga ko bakomoka muri Abisiniya (Ethiopia) banyujijwe mu mugezi wa Nyabarongo.
Mu mwaka wa 1993
Taliki ya 8 Gashyantare: RPA yigaruriye igice kinini cy’igihugu iza no gusubira inyuma, mu rwego rwo kumvisha amahanga ko Abatutsi bakomeje kwicwa urubozo n’ubuyobozi bwari buriho.
Taliki ya 8 Werurwe: Hasohotse Raporo Mpuzamanga yerekanaga uruhare rw’ibiro bya Perezida wa Repubulika y’u Rwanda mu bwicanyi bwakorewe Abagogwe muri Perefegitura za Gisenyi na Ruhengeri.
Taliki ya 7 Mata: Guverinoma ya Habyarimana yakiriye iyo raporo, ihakana byimazeyo ibyari biyikubiyemo.
Kanama: Hatangiye Radio RTLM yacishagaho ibiganiro bibiba urwango rukomeye mu Bahutu, aho bigishwaga ko Umututsi aho ava akagera ari umwanzi.
Taliki ya 4 Kanama: RPA na Guverinoma y’u Rwanda byasabwaga kubahiriza imyanzuro yari ikubiye mu masezerano ya Arusha, guverinoma yari iriho yakomeje gutoza imitwe yakoze Jenoside irimo Interahamwe, Impuzamigambi ndetse n’abandi bambari bagombaga gukora ubwicanyi.
Taliki ya 28 Ukuboza: Batayo ya gatatu y’ingabo za RPA (abasirikare 600) yageze i Kigali muri CND, mu rwego rwo gushyira mu bikorwa amasezerano ya Arusha.
Mu mwaka wa 1994
Taliki ya 6 Mata: Indege yari itwaye Perezida Habyarimana yarashwe saa mbiri n’igice z’ijoro (8h30’) ubwo yagarukaga i Kigali ivuye I Dar-es-Salaam muri Tanzania.
Yarashwe ubwo yiteguraga kugwa ku Kibuga cy’indege cya Kigali i Kanombe, Habyarimana apfana na Ntaryamira Cyprien wari Perezida w’u Burundi, kuko yari yasabye mugenzi we ko yamufasha akihutisha urugendo (indege ya Ntaryamira ngo yari ishaje) agasubira I Burundi bwangu.
Taliki ya 7 Mata: Minisitiri w’Intebe muri Leta ya Habyarimana, Uwilingiyimana Agathe n’ingabo 10 z’Ababilibi zamurindaga barishwe. Hishwe kandi n’abandi banyapolitiki batavugaga rumwe n’ubutegetsi bwariho.
Iki gihe Jenoside yahise ishyirwa mu bikorwa mu bice bya Butare, Gitarama na Murambi ya Byumba.
Tariki ya 8 Mata: Ingabo za RPA zafashe umugambi wo gutera Kigali, ndetse no guhagarika Jenoside mu maguru mashya.
Taliki ya 14 Mata: U Bubiligi bwategetse hutihuti ingabo zabwo kuva mu Rwanda no mu ngabo za Loni ku buryo kugeza tariki ya 20 uwa nyuma yari amaze kuva mu Rwanda.
Taliki ya 18 Mata: RPA yashenye inyubako yakoreragamo radiyo RTLM yashinjwaga kwirakwiza umwuka mubi w’urwango mu Banyarwanda.
Taliki ya 19 Mata: Perezida w’inzibacyuho Sindikubwabo Theodore wasimbuye Perezida Habyarimana, yatanze imbwirwaruhame I Butare aho avuka ashishikariza abaturage guhaguruka bakica Abatutsi; bidatinze, umuntu utari ushyigikiye uwo mugambi na we yahise atangira guhigwa bukware ndetse akicwa.
Taliki ya 21 Mata: Inkotanyi zabohoye Perefegitura ya Byumba.
Taliki ya 21 na 22 Mata: Akanama ka Loni gashinzwe umutekano mu mwanzuro wako wa 1912, kategetse ingabo zayo kuva mu Rwanda hagasigara 270.
Taliki ya 30 Mata: RPA yagenzuraga umupaka wa Rusumo uherereye ku mupaka wa Tanzaniya.
Taliki ya 16 Gicurasi: RPA yafunze umuhanda Gitarama-Kigali.
Taliki ya 22 Gicurasi: RPA yafashe ikibuga cy’indege mpuzamahanga cy’i Kigali
n’ikigo cya gisirikare cya Kanombe.
Taliki ya 29 Gicurasi: RPA yafashe Umujyi wa Nyanza.
Taliki ya 2 Kamena: RPA yabohoye Kabgayi, ikiza abahigwaga bari baraturutse mu bice bitandukanye by’igihugu bahahungiye kuko bari bizeye ko Imana yaho bajyaga birahira yari kubarengera.
Taliki ya 13 Kamena: RPA yafashe Umujyi wa Gitarama aho Guverinoma y’inzibacyuho yakoreraga, gusa muri icyo gihe, iyi guverinoma yari yamaze kwerekeza ku Gisenyi tariki ya 10 Kamena.
Taliki ya 21 Kamena: Mu gushyira mu bikorwa umwanzuro wa Loni wa 929, Ingabo za mbere z’Abafaransa zageze ku mipaka y’u Rwanda na Zaire muri gahunda yiswe “Operation Turquoise”.
Taliki ya 28 Kamena: I Genève mu Busuwisi , Loni yashize ahagaragara raporo yemeza ko mu Rwanda harimo gukorerwa Jenoside y’Abatutsi.
Taliki ya 4 Nyakanga: RPA yabohoye Umujyi wa Kigali nyuma yo kubohora Butare ku ya 3 uko kwezi. Guverinoma yari iriho yahise yerekeza mu buhungiro muri Zayire.
Taliki ya 14 Nyakanga: RPA yabohoye Umujyi wa Ruhengeri.
Taliki ya 17 Nyakanga: RPA yabohoye Umujyi wa Gisenyi.
Taliki ya 19 Nyakanga: Hashinzwe Guverinoma y’Ubumwe bw’Abanyarwanda.
Ngayo amwe mu mateka n’ ibikorwa bitandukanye by’ingenzi byaranze urugamba rwo kubohora u Rwanda.
N’ubwo uru rugamba rwatangiriye i Kagitumba, hari n’ibindi bice by’igihugu Inkotanyi zagiye zishyiramo ibirindiro kugirango zitegure urugamba neza, ari nabyo byabagejeje ku ntsinzi nyayo. Hamwe muri ho ni ku Murindi wa Byumba, ubu ni mu Karere ka Gicumbi.


text:
WARI WARABUZE ICYAGUKURA KU ITABI ?
“The king of Pollens” Iki ni icyayi cyiza cyane gikoreshwa nk’umuti wu mwimerere ndetse kigakoreshwa mu kurinda umubiri uburwayi butandukanye.Iki cyayi cyifitemo intungamubiri zirenga 200,muri zo (...)Read more
Menya uko wahangana n’indwara y’ubwandu bw’amaraso (Blood infection)
Ni kenshi muri iki gihe,umuntu arwara yajya kwa muganga bamusuzuma ukumva baramubwiye ngo ufite infection mu maraso,iyi rero niyo yitwa Ubwandu bw’amaraso (blood infection) ni indwara imaze (...)Read more


text:
Ibyishimo ni amarangamutima aturuka ku myizerere y’imbere mu muntu. Ni uburyo bwo kumva ubayeho neza, unezerewe. Buri wese ashaka kwishima, abantu bafata ibyemezo bishingiye ku buryo batekereza ko babona umunezero rimwe na rimwe bakawushakira no mu nzira mbi, zikabaviramo ingaruka mbi, ariko ibyishimo nyakuri bituruka ku mubano mwiza dufitanye n’Imana.
Twaremwe n’Imana mu ishusho yayo kandi yadushyizemo gushaka kwishima.Tuzi neza ko kunezerwa ari ngombwa kuko Imana nayo iranezerwa, kandi yaturemye mu ishusho yayo. Mugihe Imana yaremaga umugabo wa mbere n’umugore, yabashyize muri Eden ndetse ibashyiriramo ibyo bazakenera byose kugirango bishime (Itangiriro 1:29-30, 2:8-9). Kunanirwa kumenya Imana nk’isoko yabo y’ibyishimo, byatumye habaho icyaha no kwirukanwa mu busitani bwa Edeni (Itangiriro 3: 23-24). Kuva uwo munsi, ikiremwamuntu cyaharaniye kugarura umunezero Adamu na Eva bahoranye imbere y’Imana.
Imana ishaka ko twishima nta kiguzi dutanze kandi intego zayo kuri twe ziragutse cyane kuko umunezero idusahakira atari uw’igihe gito (Yesaya 55:9) mubyukuri gusahakisha umunezero ntabwo ari intego z’isezerano rishya, twasomye amategeko agenda agaruka avuga ku kwiyanga (Mariko 8:34), kwikorera umusaraba (Luka 9:23).
Aya mabwiriza atandukanye n’igitekerezo cy’uko Imana ishaka ko twishima, ni gute twakwishima mugihe kandi tugomba guhitamo ibitandukanye n’ibyo twifuza?
Imana ishaka ko twishima, ariko kwishima by’igihe gito cyangwa gushakira umunezero mu cyaha ntabwo ari umunezero nyakuri. Icyaha kibyara ibyishimo mugihe tubonye ibyo dushaka ariko bikagira ingaruka z’igihe kirekire kuko byangiza umubano wacu n’Imana kandi kuwugarura biragorana.
Augustine of Hippo yavuze neza mu gitabo cye cyo mu kinyejana cya kane ati: “Waraturemye ubwawe, Mwami, kandi imitima yacu iguwe neza kugeza ibonye ikiruhuko muri wowe.” Ukuri kurahari hariho icyuho Imana yashyize mu mutima wa buri muntu cyo kuyishaka, kandi icyo cyuho gishobora kuzuzwa gusa n’Imana binyuze muri Kristo, mubyukuri icyo cyuho ntabwo cyaremwe n’ikintu cyose uretse Imana. Ibyishimo ni impano iva ku Mana ishobora kumenyekana byuzuye binyuze mu mubano wimbitse tugirana n’Imana.
Muri macye Imana ishaka ko twishima, kandi iduha ibyo dukeneye byose muri Kristo Yesu (2Petero 1:2)Yaremye umutima w’umuntu kugira ngo yishimire gusenga, kunyurwa n’urukundo rwayo rukomeye abikesheje imbaraga z’Umwuka Wera. Iyo tuba mu busabane na yo iduha ibyishimo by’igihe kirekire atari iby’umwanya muto. (Abafilipi 4: 11–13). Mubyukuri dukwiye kwihanganira ingorane zo mw’isi tukagumana ibyiringiro byuzuye mugihe (2 Abakorinto 4:17).
Source: www.gotquestions.org
[email protected]


text:
Rubavu: ADEPR yiyemeje kugira uruhare mu kurwanya ibyaha
Bamwe mu bayoboke b’itorero Pantekote mu Rwanda (ADEPR) bagera ku 1500 biyemeje kuba abafatanyabikorwa mu gukumira no kurwanya ibyaha.
Abayoboke b’Itorero rya Pantekote ryo mu Rwanda (ADEPR), Paruwase ya Rusiza, ho mu murenge wa Bugeshi, mu karere ka Rubavu biyemeje kuba abafatanyabikorwa mu gukumira ibyaha.
Ku itariki 13 Kanama, abagera ku 1500 biganjemo urubyiruko bakoze urugendo rureshya na kilometero enye rwo gukangurira abantu b’ingeri zose kwirinda ibiyobyabwenge.
Urwo rugendo barutangiriye mu kagari ka Mutovu barusoreza ku Biro bishya by’Umurenge wa Bugeshi biri mu kagari ka Kabumba.
Muri icyo gikorwa, bari bitwaje ibyapa byanditseho amagambo ahamagarira abantu kutishora mu biyobyabwenge no gufatanya kurwanya ikoreshwa n’itundwa ryabyo.
Nyuma y’urwo rugendo, abo bayoboke b’iri Torero bagiranye ibiganiro n’ushinzwe imikoranire ya Polisi y’u Rwanda n’izindi nzego ndetse n’abaturage muri aka karere, Inspector of Police (IP) Solange Nyiraneza n’Umuyobozi wa ADEPR muri Rubavu, Revera Pasiteri Akoyiremeye Pierre Clavère.
Mu butumwa bwe, Akoyiremeye yagize ati:”Nk’Abakirisitu, dukwiye kwirinda ibyaha aho biva bikagera. Turasabwa kandi kugira uruhare mu kubirwanya dukangurira abandi kubyirinda”.
Yakomeje agira ati:”Dusenga mu bwisanzure kubera ko mu gihugu cyacu hari umutekano. Turasabwa rero kugira uruhare mu kuwubumbatira dutanga amakuru yatuma hakumirwa ikintu cyose gishobora kuwuhungabanya”.
IP Nyiraneza, yasabye ababyeyi bari aho kwirinda amakimbirane mu miryango kubera ko ari mu bituma abana bahunga iwabo bakajya mu mihanda.
Yabwiye urubyiruko rwari aho ati:”Nihagira umuntu ubabwira ko ashaka kubajyana mu mahanga kubaha cyangwa kubashakirayo akazi cyangwa amashuri meza ntimukabyihererane ahubwo muzabimenyeshe ababyeyi banyu, ababarera, abavandimwe banyu cyangwa inzego z’ubuyobozi kugira ngo harebwe niba atari ushaka kujya kubacuruza”.
Uru rugendo ruje rukurikira urwakozwe ku itariki 6 Kanama 2016 n’urubyiruko 350 rw’iri Torero rwo mu mirenge ya Kanzenze, Nyakiriba na Mudende rwabereye mu kagari ka Kanyirabigogwe.
Munyaneza Theogene / intyoza.com


text:
Mu Rwanda hatangiye uburyo bushya bwo gufasha abanyeshuri kwiga neza imibare n’icyongereza
Yanditswe na SHEMA CHRISTIAN
Hatangijwe uburyo bushya bwo kwigisha imibare n’icyongereza, bwiswe ‘Building Learning Foundation’ (BFL) mu buryo bwihariye buzafasha abarimu kwigisha abanyeshuri neza ndetse no kubibakundisha bakiri bato ku nkunga y’Abongereza.
Ni mu nama yateraniye i Kigali ejo hashize ku wa kabiri tariki ya 13 Werurwe 2018, yari ihuriwemo n’abahagarariye u Bwongereza mu Rwanda, Ikigo k’igihugu cy’uburezi ndetse n’Akarere ka Gasabo ariko katangirijwemo bwa mbere iyi gahunda.
Umuyobozi w’Akarere ka Gasabo Rwamurangwa Steven yavuze ko ari iby’agaciro kwakira ubu buryo bwa mbere mu karere ka Gasabo kuko bwitezweho guteza imbere ireme ry’uburezi mu Rwanda, anavuga ko mu karere ayoboye hatangiye kugaragara akamaro k’ubu buryo bw’imfashanyigisho.
Umwe mu barimu bo mu karere ka Gasabo wigisha icyongereza, Elie Masengesho watangiye gukoresha ubu buryo, yavuze ko ubu buryo bwamufashije cyane kandi abona ko hari icyo buzageza ku banyarwanda. Yagize ati ”Iyo wigisha abana bijya bigorana kubona ibintu byatuma bumva bakunze kwiga kandi bakabyishimira ku buryo baguma bumva baza ku ishuri, ndizera ko BLF izadufasha kwiga uburyo bwiza bwo kwigisha abana ndetse no kutwereka ibizatuma dukundisha abana ishuri nk’indirimbo ndetse n’imivugo”.
Uhagarariye igihugu cy’u Bwongereza mu Rwanda Joanne Lomas yashimangiye ko u Rwanda ari igihugu kirimo gutera imbere bityo kugitera inkunga mu kwigisha abana b’Abanyarwanda neza nta gihombo kirimo.
Yagize ati ”Nishimiye gutangiza uburyo bwa Building Learning Foundation mu Rwanda, twiteguye gutegurira inkunga u Rwanda arenga miliyoni 25 z’amayero mu gihe kingana n’imyaka itatu, hibanzwe cyane ku myigishirize y’icyongereza n’imibare. BLF ni uburyo bwizewe butegura umwana kugira ubumenyi bw’ibanze butuma afunguka mu mutwe, ni yo mpamvu tuzibanda ku bana biga mu wa mbere w’amashuri abanza kugeza mu wa gatatu w’amashuri abanza”.
Umunyamabanga wa Leta muri Minisiteri y’Uburezi ushinzwe amashuri y’inshuke, abanza n’ayisumbuye Isaac Munyakazi ntiyagiye kure y’ibyavuzwe n’abandi, na we yemeza ko iyi ari inkunga ikomeye Abanyarwanda babonye kandi bizera ko bizagira icyo bihindura mu ireme ry’uburezi mu Rwanda. Yagize ati ”Ubu buryo twarabwakiriye kandi neza, ni imfashanyigisho yaje ku nkunga y’Abongereza igihugu kidufasha mu burezi cyane, ubu buryo twizeye ko buzazana impinduka ndetse bukongera imbaraga ku myigishirize y’icyongereza n’imibare, ireme ry’uburezi kuri mwarimu ndetse n’abanyeshuri rikagira icyo ryiyongeraho by’umwihariko bizagirira igihugu akamaro”.
Ubu buryo buje mu Rwanda bwitezwe ko buzafasha abana barenga miliyoni ebyiri mu kumenya ururimi rw’icyongereza ndetse n’imibare.
Ubu buryo bwatangiye kugeragezwa muri Nyakanga 2017 bwashyizwe ku mugaragaro kuri uyu wa kabiri bufite intego y’imyaka 3, kuba bumaze gukoreshwa ndetse no guhugura abana barenga miliyoni ebyiri, abarimu bigisha icyongereza n’imibare 25 000, ibi kandi bizakorwa ku bantu bose bafite aho bahuriye n’uburezi mu Rwanda mu turere twose uko ari mirongo itatu.


text:
Umushinga wa Filime y’uruhererekane yerekana ubufatanye mu bugeni mpuzamahanga.
Igice cya mbere: Nyamirambo.
Read this article english – français
Iliburiro
“Au Choeur De…” ni umushinga watekerejwe unanozwa n’urubyiruko rwibumbiye mu ishyirahamwe Demozamau riherereye mu Bufaransa. Uyu mushinga wiyemeje kumurika impano zizitse mu turere tumwe na tumwe ku isi yose twiganjemo imiryango iciriritse. Igice cya mbere cy’iyi filime kizibanda i Kigali mu Rwanda ahitwa i Nyamirambo.
Hirya no hino ku isi uturere nka Nyamirambo tuba twuzuyemo impano zihishe zibura uko zijyanwa ahagaragara no guhabwa agaciro kazikwiye. Amahame mpuzamahanga y’umuco wa hip-hop ni na yo agenga ishyirahamwe Demozamau. Mu ntego Demozamau yihaye harimo guteza imbere imishinga ishamikiye ku bufatanye mu bijyanye n’ibikorwa by’umuziki, ingendoshuri ku byerekeranye n’umuco, no guhugurana mu bijyanye n’umumenyi bwo guhanga imishinga itandukanye.
Ayo mahame yo gusangizanya ubwenge arandura umuco w’ubusumbane mu bumenyi, bityo gushyira ahabona impano za buri wese bigahabwa intebe biciye mu guhuza ubwo bumenyi hagati y’abanyempano. Ubwo bufatanye butera buri wese kwigirira ikizere agatanga umusanzu mu guteza imbere akarere aherereyemo biciye mu bikorwa byiganjemo umuziki no gusigasira umuco.
Umushinga “Au Choeur De…” abatuye akarere barawiharira bakawutunganya binyuze mu mahugurwa baba bahawe. Iyi ni na yo mpavu uyu mushinga uzagenda ufite ibice byinshi, buri gice kigenewe abaturage runaka bo mu gihugu runaka.
Au Choeur De Nyamirambo
Nyamirambo ni kamwe mu turere twa Kigali, umurwa mukuru w’u Rwanda. Gaherereye mu majyepfo werekeza i Burengerazuba bwa Kigali. Kimwe n’utundi turere tw’u Rwanda, Nyamirambo yagezweho n’amahano yagwiririye iki gihugu mu w’i 1994. Nyuma y’imyaka 20 ni bwo Demozamau yiyemeje gutangiza ubugenderanire hagati ya Rennes na Nyamirambo mu rwego rwo kwibuka Abatwawe n’ayo mahano.
2014, Ubutumwa
Mu bikorwa byose byabereye ahitwa kwa Gisimba (Gisimba Memorial Center) muri uru rugendo rwa Demozamau i Kigali, byari bishamikiye ku kwibuka. Gisimba ni Inzu y’urwibutso yashinzwe mu w’1946 na Gisimba Melchior ahahoze hitwa i Butare. Melchior amaze kwitaba Imana mu w’1986, umuhungu we Gisimba Damas yunze mu rya se ashinga ikigo cy’imfubyi i Kigali mu karere ka Nyamirambo. Mu myanya 80 y’icyo kigo, Gisimba yabashije gutabara no gutuzamo abagera kuri 400 mu 1994, ari na ho hava inyito “Inzu y’Urwibutso”.
Jenoside irangiye hakurikiyeho umushinga wo gucumbikira imfubyi yari isize. Abasaga 100 bahaboneye ubuhungiro. Uko imyaka yagiye igenda, icyo kigo cyahindutse ishuri ku bana bo muri ako karere, ari na ko gikomeza inshingano zo gucumbikira izo mfubyi. Abo bana bamaze kuba bakuru ubu ni bo bakorana na Demozamau muri iki gice cy’umushiga cyiswe “Au Choeur De Nyamirambo”.
Kugira ngo ubufatanye bugende neza hatekerejweho uburyo bwo guha rugari buri wese agatanga igitekerezo cye kuri jenoside. Bumwe mu buryo bwakoreshejwe harimo kwiga kunoza inyandiko inogeye amatwi. Nyuma y’igihe kitari gito muri ayo mahugurwa, urwo rubyiruko rwanditse indirimbo “Ubutumwa”. Iyo ndirimbo ihurije hamwe ibitekerezo by’urwo rubyiruko harimo ‘Ugusana’ ndetse n’Ahazaza’ . Izo ngingo zombi ni zo mbarutso ahanini urubyiruko rwifashishije mu kwandika ibitero byuje ubuhanga.
2017, Amahugurwa n’ifata ry’amashusho
Nyuma y’imyaka itatu Demozamau n’Inzu y’Urwibutso yo kwa Gisimba (Gisimba Memorial Center) byongeye gushyira hamwe. Nyuma y’umushinga wo gusohora indirimbo ayo mashyirahamwe abiri yabonye ko bidahagije nuko Demozamau itumirwa i Kigali mu wundi mushinga ushamikiye ku wari watangijwe mu w’2014. Ku murongo w’ibikorwa byahuje Demozamau na GMC harimo Amahugurwa ku bijyanye no gutegura imishinga, Amateka y’Igihugu cy’u Rwanda, Amateka y’umuco n’imigenzo ya hip-hop, Itegurwa ry’amashusho y’indirimbo “Ubutumwa” hamwe no gutegura ibirori bisoza urwo rugendo byiswe Youth Cultural Show.
Mu gihe kingana n’ibyumweru bitatu, habayeho imyidagaduro, guhugurana mu bumenyi butandukanye, ndetse no gusabana. ibyo birori byatumye twifuza kubikoraho filime izaba itangiriye uyu mushinga “Au Choeur De…”.
Impamvu y’iyo nkunga?
Uyu mushinga ugenda ukura uko ibihe bihita. Ufite inshingano yo guhuza imbaga hirya no hino ku isi binyuze mu guhesha agaciro impano ziba zitarabona izuba mu turere nka Nyamirambo. Ni muri urwo rwego twifuza gutunganya filime ishyira ahagaragara ubuhanga bw’urwo rubyiruko rwo kwa GISIMBA tugendeye ku bufatanye twagiranye muri iyi myaka itatu ishize. Kugira ngo uwo muganmbi twiyemeje ugerweho nk’uko tubyifuza, turabasaba kudutera inkunga. Inkunga yanyu izadufasha kurangiza igice cya mbere cy’uru rugendo twatangiye inakomeze idufashe mu bindi bice bizagenda bikorwa hirya no hino ku isi.
Ibyo twagezeho…
- Ibikorwa mu Rwanda kuva 2014 kugeza 2017 (16520€)
- Indirimbo “Ubutumwa” ihuriyemo urwo rubyiruko yatunganyijwe mu w’2014 (235€)
- Ifatwa ry’amashusho y’ibikorwa byose byabereye mu Rwanda mu rwego rw’uyu mushinga (900€)
- Inkuru yanditse, kalendari na senariyo ya filime
- Byose hamwe: 17655€
Icyo inkunga izafasha…
- Umushinga ukeneye ibikoresho mu rwego rwo gukomeza dukora n’ibindi bice. Amafaranga angana n’ 3000€ azadufasha kubona ibikoresho byo gufata amashusho (2300€ Caméra, 300€ Amatara, 400€ Inyuma by’amajwi)
- 400€: Gutunganya amashusho mbere yo gusohora filime (Montage, Mixage sonore, Etalonnage)
- 100€: Gufata amashusho n’amajwi ya interviews ebyiri zisigaye
- 300€: Amafaranga yo kwitabaza mu gihe habaye impamvu zitunguranye
- Yose hamwe: 3800€ (18% bisigaye kugira ngo umushinga unozwe)
Tuboneyeho no kwibutsa abaterankunga ko ibisabwa nibirenga umubare uteganijwe, hazakurwamo ibikenewe kugira ngo Demozamau ishyire hanze filime, hanyuma igice cy’inkunga gisigaye cyoherezwe mu mashyirahamwe twafatanyije kugira ngo uyu mushinga ubone izuba. Ayo mashyirahamwe yitanga cyane mu rwego rwo guteza imbere akarere ka Nyamirambo ahura n’ibibazo rimwe na rimwe bituma imigambi bihaye idacamo buri gihe uko babyifuza.
KUDUFASHA NI UMUSANZU UKOMEYE MU GUSHYIGIKIRA BURI WESE WAGIZE URUHARE MU ITUNGANYA RY’UYU MUSHINGA!
Amashyirahamwe atandukanye twakoranye
G.A.S.P.I (Gisimba After School Program Initiative)
Ku mugambi wa leta mu w’2014 wo gufunga ibigo by’imfubyi, hashyizweho gahunda yiswe G.A.S.P.I. ifite mu nshingano zayo guhugura Abakorerabushake mu gushyiraho gahunda za nyuma y’amasomo. Izo gahunda zigenewe urubyiruko rwa Nyamirambo. Abenshi muri abo bakorerabushake ni abana babaye kwa Gisimba. Muri gahunda bahuguramo abandi harimo ubugeni, umuziki, imbyino, ikinamico, gufatanya mu masomo yo ku ishuri, mudasobwa, gusoma no kwandika, gushushanya, indimi zo mu mahanga n’ibindi.
https://www.volunteermatch.org/search/opp2698486.jsp
https://www.facebook.com/Gisimba-After-School-Program-Initiative-1492370754393232/?ref=br_rs
G.M.C Pro (Gisimba Memorial Center Production)
Iyi nzu itunganya umuziki igizwe n’urubyiruko ruri hagati y’imyaka 15-30. Abenshi muri bo baririmbye mu ndirimbo “Ubutumwa”.
https://soundcloud.com/gmc-pro
O.H.O.D.I (One Help One Direction Ihumure)
Uyu ni Umuryango washinzwe mu w’2014 n’urubyiruko rutuye i Nyamirambo. Inshingano yabo ya mbere ni uguhumuriza abana bahuye n’ibibazo banabahagararira mu kumenya uburenganzira bwabo bw’ibanze. Mu mwaka w’2016 uwo muryango washyizeho icyitwa “Smile Sunday Program” bafatanyije naG.A.S.P.I. mu rwego rwo guhuza abana bo mu muhanda buri cyumweru banabashishikariza umuco w’amahoro.
http://www.ohodirwanda.org/
Ishimwe ku bwitange
- GUHERA KU MAYERO 10€: Ubutumire mu birori bizerekanwamo bwa mbere iyi filime.
- GUHERA KU MAYERO 15€: Amazina yawe azashyirwa muri lisiti y’abagize uruhare ku irangizwa ry’iyi filime, hakiyongeraho ubutumire mu birori byo kuyerekana bwa mbere.
- GUHERA KU MAYERO 30€: Uzahabwa CD iriho indirimbo “Ubutumwa” mu bice bitatu bitandukanye: Inanga gusa, Amajwi gusa ndetse n’indirimbo yuzuye) hakiyongeraho amazina yawe muri filime ndetse n’ubutumire mu iyerekanwa ryayo bwa mbere.
- GUHERA KU MAYERO 45€: Uzahabwa DVD y’iyi filime “Au Choeur De Nyamirambo” hamwe n’igitabo gisobanura neza uyu mushinga, amafoto ndetse n’amagambo yanditse y’indirimbo “Ubutumwa” hakiyongeraho amazina yawe muri filime ndetse n’ubutumire mu iyerekanwa ryayo bwa mbere.
- GUHERA KU MAYERO 60€: Ipaki MURAKOZE: hano uzahabwa ibi byavuzwe haruguru byose.
- GUHERA KU MAYERO 80€: Ipaki MURAKOZE CYANE: uzahabwa umupira wo kwambara ugenewe abitanze muri uyu mushinga hakiyongeraho ipaki MURAKOZE.
- GUHERA KU MAYERO 100€: Ipaki MURAKOZE BIHEBUJE: uzahabwa cadre yo kumanika mu nzu. Cadre igenewe abitanze muri uyu mushinga hakiyongeraho ipaki MURAKOZE CYANE.
CLICK HERE TO DONATE!


text:
MINAGRI yasabye abahinzi kwitegura gutera imbuto
Yanditswe na SEZIBERA ANSELME
Umunyamabanga wa Leta ushinzwe ubuhinzi muri Minisiteri y’Ubuhinzi n’Ubworozi, (MINAGRI) Nsengiyumva Fulgence, asaba inzego bireba gukora uko zishoboye ku buryo tariki 15 Werurwe imbuto yose igomba guterwa izaba yagejejwe mu butaka.
Ibyo byatangajwe ejo hashize ku ya 22 Gashyantare 2018, mu muganda witabiriwe n’inzego zinyuranye za Leta, iz’umutekano n’abaturage bo mu turere twa Kicukiro, Gasabo na Rwamagana mu rwego rwo gutangiza igihembwe k’ihinga 2018B mu gishanga cya Rugende giherereye mu murenge wa Masaka mu karere ka Kicukiro
Nsengiyumva ashingiye ku makuru MINAGRI yahawe n’Ikigo k’igihugu k’iteganyagihe, atangaza ko mu gihembwe k’ihinga 2018B hatazagwa imvura nyinshi cyane kuko izageza muri Gicurasi.
Asaba abagoronome b’utwo turere gukangurira abahinzi guhinga neza ndetse n’inzego z’ubuyobozi zigafatanya n’abaturage kugira ngo habeho kubyaza umusaruro wifuzwa kandi kitezweho icyo gishanga.
Yihanije abagoronome kwirinda za raporo zanditse, zo kuri interineti no ku mpapuro zikenewe ahubwo abasaba kugaragaza intabire ku misozi no mu mibande aho umuntu anyura hose mu bice by’igihugu.
Agira ati: “Dushaka kubona intabire zigaragara kandi ziteye kuva mu Mujyi wa Kigali, Iburasirazuba, mu Majyepfo, Iburengerazuba n’Amajyaruguru ni bwo tuzizera ko imbuto twahinze zishobora kuzabona ya mvura yose dutegereje tuyifate”.
Akomeza asaba abo bagoronome gufasha abahinzi kugira ngo imvura yose izabagirire akamaro, kandi hariho n’uburyo bwo kuhira aho Leta yafashije abahinzi muri gahunda ya Nkunganire ku kigero cya 50%.
Nsengiyumva yibukije abo bahinzi ko kugira ngo icyo gishanga bazagikomeze bizaterwa n’uburyo bazagikoresha muri icyo gihembwe cya 2018B kuko hari abashoramari bifuje kugituburiramo imbuto ariko MINAGRI ikakibima kugira ngo abaturage babe ari bo babikora.
Avuga ko Leta yifuje ko imbuto zajya zituburirwa mu gihugu ntizivanwe hanze bityo muri Rugende akaba ari hamwe mu hashobora kuvanwa imbuto zimwe kimwe nk’ahandi mu gihugu.
Abasaba ko nibigera mu kwezi kwa Nzeri 2018 nta musaruro abahinzi bagifite baragaragaza bazacyamburwa.
Nibakurire Wenslas utuye mu karere ka Kicukiro, avuga ko gutangiza igihembwe k’ihinga bituma bahabwa amakuru abafasha mu buhinzi, bikaba n’umwanya wo kugaragariza ibyifuzo byabo abashinzwe ubuhinzi, avuga ko iyo imbuto n’ifumbire bitangiwe igihe bibafasha gutegura intabire bagatera imvura ikaza ibisangamo.
Mu rwego rwo gutanga ubufasha mu kwihutisha igihembwe k’ihinga 2018B, Nsengiyumva akaba yabatangarije ko ku wa Gatandatu tariki ya 03 Gashyantare 2018 MINAGRI izaba yamaze gutanga imbuto kugira ngo kizabe giteye kandi hakazabaho kubigenzura.